“11 Tahun Kendalikan FalakOnline, Tak Trending. Dalam Beberapa Hari Saja, Penyokong Bumi Leper Trending”

Pengendali laman web falakonline.net meluahkan keluhan apabila seorang individu penyokong teori bumi leper meletup naik popularitinya sehingga menjadi bahan bualan seantero Malaysia, sedang laman web akademik rujukan falak tidak trending walaupun setelah 11 tahun.

Suhaimi Saad (penyokong teori bumi leper) trending setelah beberapa hari. FalakOnline tak trending walaupun setelah 11 tahun di media sosial. Mesti ada kesalahan yang saya lakukan…

FalakOnline merupakan antara laman web rujukan astronomi yang memuatkan pelbagai berita tentang cerapan langit, artikel astronomi, almanak, astrofotografi, fakta – fakta menarik astronomi, artikel – artikel bantahan terhadap hoax dan banyak lagi.

Pemilik laman web tersebut, Shahrin Ahmad, telah mengendalikan laman web pendidikan tersebut sejak 1999 lagi, dan bertujuan tidak lain untuk mengembalikan segala ilmu Allah yang diberikan.

Beliau yang berpengalaman luas dalam bidang perkomputeran astronomi, peralatan astronomi dan astrofotografi lebih wajar dijadikan rujukan masyarakat berkenaan astronomi berbanding figura artis yang dipertikai kelayakan akademik mereka.

Membaca portfolio beliau juga mendatangkan rasa kagum terhadap minat dan kecintaan beliau yang mendalam berkenaan astronomi.

Namun entah kenapa, nampaknya masyarakat lebih gemar memilih mereka yang kontroversi berbanding mereka yang berprestasi.


Salah Ke Ada Ijazah Jadi Badut?

Seorang pemegang ijazah yang kemudian memilih kerjaya sebagai badut menukilkan pandangan beliau yang cukup menarik untuk direnungi rakyat Malaysia, khususnya para graduan yang baru tamat pengajian.

Tulisan berikut dikongsikan daripada akaun Facebook Azizat Zainal, dengan izin beliau:

Salah ke Ada Degree Jadi Badut?

Hari ni just nak share sikit, alang2 semua duk naikkan gambar konvo dan sijil masing2, Hahah.

Sebenarnya sampai ke hari ni, masih ada yang bertanya kenapa aku jadi badut? Ada degree tapi kenapa pilih jadi badut? Yang bertanya orang yang rapat pun ada, dalam ahli keluarga pun ada. So, moh sini aku story sikit.

Sebenarnya aku tak lari jauh pun dari bidang yang aku belajar dulu. Memang aku grad dari UIA. Tapi aku grad Bachelor in Applied Arts & Design. Dalam bidang seni, bidang kreatif.

Bukan ilmu tasawuf ke ilmu wahyu ke. Biasalah pandangan skeptikal orang bila grad UIA je jadi ustaz, jadi imam, jadi pegawai agama. Akhir – akhir bila ada apa2 majlis, aku kena tolak baca doa. Haha.

Bukan bro… ada berbelas fakulti (kitorang panggil kuliyyah) dan bawah setiap kuliyyah tu pulak berpuluh kos lagi pecah, bawah tu pecah majoring lagi. Ada satu je kuliyyah yang memang ajar bab agama ni, yang ni memang biasa grad jadi ustaz.

So, aku sekarang pun masih dalam bidang kreatif. Buat kerja2 hias belon , kendalikan peralatan, majlis, buat ukiran belon, reka grafik, merapu dengan budak2. Ini semua memang aku belajar dulu pun. Aku rasa aku memang guna hampir 80% apa yang aku belajar dulu untuk mencari rezeki sekarang.

Banyak rakan yang beralih bidang selepas grad tu perkara biasa lah. Cuma kalau ditanya mengapa, dan ada jawap sebab nak buat apa yang betul2 minat. Sebab nak kejar pasion la, kepuasan diri la….

Ia tentang survival je sebenarnya. Dengan keadaan ekonomi, keluarga, peribadi dan geografi kadang2 memanglah kita takkan dapat apa yang betul2 kita nak. So usaha jelah apa yang kita mampu.

Ya ada, yang tinggal segala yang ada demi nak mengejar minat tapi bila masuk bidang bisnes yang betul2 berjaya tak sampai 10% pun. Minat je semata-mata takkan kemana. Tapi keinginan untuk berjaya, ubah hidup, beri kebahagiaan kepada yang tersayang, ini yang betul2 boleh tolak kita untuk buat perkara yang maybe sebelum ni tak pernah terfikir pun untuk buat.

Syukur Allah kurniakan aku beberapa bakat dan kebolehan, aku gunakan untuk mencari rezeki. Panjanglah ceritanya…. tapi lepas aku pindah Perak memang semuanya bertukar 360. Langsung tak sama dengan apa yang plan lepas grad dulu. Hatta tak pernah terlintas pun kehidupan sekarang ni dalam benak pemikiran aku masa belajar dulu.

Itulah kepelbagaian kan… dah semua nak jadi pegawai siapa pulak nak jadi badut kan? Semua sibuk masuk politik, siapa pulak nak bukak kedai? Semua dah menjual, siapa pulak membeli? Semua main fesbuk, siapa pulak nak main instagram? Semua suka bahenol, siapa pulang nak kecam?

Adalah hikmahnya kita dijadikan dengan seribu kepelbagaian didunia ini. Supaya kita saling lengkap melengkapi.

Akhir sekali, Siapa nak jadi badut jadilah sungguh-sungguh. Tak penting pun level pendidikan ko, sama je bayaran nanti. Takdenya sebab ada Master ke PHD ke bayaran ko jadi 2 ribu sejam.

Tapi jaga integriti, kepercayaan customer, ketepatan masa dan kualiti persembahan.


“Kalau Tenaga Kinetik Ditukar Kepada Haba, Sekuat Mana Saya Perlu Tempeleng untuk Masak Seekor Ayam?” – Dapat Jawapan

Sebuah soalan tular di laman web Reddit kerana cukup melucukan, walaupun penanya soalan tersebut tidaklah menganggap soalannya sebagai ‘soalan bodoh’.

“Kalau tenaga kinetik ditukar kepada haba, sekuat mana saya perlu tempeleng untuk masak seekor ayam?”

Soalan tersebut sebenarnya masuk akal dari segi saintifik. Kerana menurut hukum keabadian tenaga, tenaga tidak boleh dihasilkan dan dihapuskan, ia cuma berubah bentuk.

Contohnya, apabila kita menggesek sesuatu permukaan berulang – ulang, ia kemudian menjadi panas. Bermakna dalam contoh ini, tenaga kinetik (pergerakan) berubah bentuk menjadi tenaga haba.

Maka dengan pemahaman konsep ini, Redditor ini pun tertanyalah, “kalau aku lempang seekor ayam, mesti tenaga lempangan aku itu bertukar kepada tenaga haba. Jadi berapa kuat aku perlu lempang supaya tenaga haba itu cukup untuk memasak seekor ayam?”

Disebabkan gambaran situasi ini begitu tidak masuk akal, maka banyak pengguna lain yang terhibur dan ketawa terhadap soalan ini.

Tetapi ada juga kumpulan – kumpulan ‘nerd’ yang cuba menjawab soalan penting ini. Kita sangat bersyukur terhadap kewujudan mereka.

Seorang pengguna Reddit Parker Ormonde dengan major fizik kemudian membentangkan pengiraannya:

Untuk perbandingan, kelajuan Concorde ialah 2,180 km/h, kelajuan tembakan peluru pula sekitar 4500 km/h.

Bermakna, untuk memasak ayam dengan tempelengan, anda perlu berlatih melibas tangan pada kelajuan melebihi kelajuan peluru! Atau anda boleh tempeleng sebanyak 23034 kali, kalau anda bosan di hujung minggu.

Mungkin kita perlu tunggu pasukan mythbuster sahkan perkiraan ini.

(Apa maksud korang ayam tu akan hancur berkecai? Dah eksperimen belum?)

*Tambahan – sebenarnya memang terdapat eksperimen percubaan memasak dengan teknik pelik yang hanya boleh difikirkan saintis – saintis gila.

Kajian ‘Cooking with Potential Energy‘ ini contohnya cuba memasak ayam Turki dengan melemparnya daripada tingkat 10 Universiti berkali – kali. Ya, setelah ayam jatuh, mereka ambil suhu dan cepat – cepat berlari semula ke tingkat 10 untuk mengulang proses.

Setelah 6 jam dan 72 kali lemparan, mereka membuat kesimpulan bahawa dengan cara ini, ayam tersebut akan dapat dimasak sepenuhnya dalam masa 46 jam. Ya, ini lambat sedikit daripada tempoh menunggu di kedai – kedai Tomyam, tapi menurut mereka sekurang – kurangnya tiada bahan api digunakan.

Dan ya, nampaknya ini adalah kajian jenaka, seperti pembentangan saintifik kertas kerja berkaitan ayam di bawah:


Keluhan Cikgu Sains. Ingin Terapkan Islam dalam Sains, Tapi Modul Sains Islam Terlalu Ekslusif dan ‘Disorok’.

Cikgu sains hakikatnya sangat berminat untuk mengajar subjek sains yang diintegrasikan dengan ilmu Islam, namun amat sukar untuk mereka temui modul – modul sains Islam yang telah diformulasikan di institusi – institusi pendidikan.

Mereka merasakan modul – modul dan kajian tersebut terlalu ekslusif, mahal, dan hanya diguna pakai di sekolah – sekolah elit tertentu saja.

Berikut antara keluhan yang disuarakan wakil guru sains, Cikgu Zainun Mustafa di perbincangan meja bulat IKIM yang dilaporkan oleh majalahsains.

Modul Sains Islam Sangat – sangat Diperlukan Sekarang, Mengapa Dibuat Ekslusif?

“Pelajar sekolah sekarang mengalami masalah kekosongan jiwa, krisis aqidah dan akhlak, walaupun mereka dianggap pelajar – pelajar sains harapan”.

Cikgu Zainun menjelaskan bahawa mereka tidak dapat mengguna pakai modul sains Islam yang dikaji dengan begitu mendalam oleh institusi pengajian tinggi walaupun hakikatnya mereka sangat memerlukan.

Hal ini bertambah parah apabila di sekolah – sekolah, guru sains dan guru agama diasingkan sehingga tidak bertegur sapa.

Menurut beliau, cikgu – cikgu sains cuba untuk menerapkan nilai Islam termasuk menerangkan fenomena sains berdasarkan ayat al Quran dan hadis, namun mereka khuatir salah kerana tiada latihan agama.

“Menurut kajian, pelajar sebenarnya boleh aplikasikan sains, namun tasawwur mereka rendah kerana kerana diajar oleh cikgu – cikgu bio dan hanya memperoleh sedikit sahaja sentuhan daripada guru agama” ujar beliau.

Beliau juga mengkritik penghasilan modul – modul sains Islam yang hanya dijalankan dalam kalangan sekolah – sekolah agama swasta.

“Kami hanya mengguna pakai apa yang kami jumpa di Internet, sehingga kami khuatir salah kerana tidak bersumber”

Sangat Kurang Sumber Online Bahasa Melayu Berkenaan Sains yang Terbuka

Satu lagi kebimbangan yang disuarakan berkenaan pendidikan sains Islam adalah kurangnya bahan rujukan sains berbahasa Melayu yang boleh diakses mudah oleh remaja.

Hal ini diluahkan oleh wakil DBP di persidangan berkenaan yang mengatakan sedang bahan bacaan berbentuk rebel dan punk mudah mereka peroleh, bahan bacaan sains dalam bahasa Melayu sangat sukar didapati.

Kini apabila segala maklumat diperoleh atas talian, kita masih lagi belum miliki laman web pendidikan rujukan sains utama dalam Bahasa Melayu yang mudah diakses.

Apabila ingin merujuk kepada konsep sains, pelajar hanya miliki sumber Inggeris, walaupun telah berpuluh – puluh tahun internet dicipta. Sudah pasti, apabila bahasanya Inggeris, orientasi ideologi penulis sains tersebut bukanlah orientasi Islami.

Jika ada laman – laman web sains akses terbuka berbahasa Melayu, ia diusahakan secara sendirian seperti majalahsains.com, fiziklah.com, inisainsbeb dan falakonline.net. Kesemua ini tidak mendapat dana dan perhatian sewajarnya, dibiar beroperasi sendirian.


Genius – genius Hebat yang Dieksploitasi Hidup Mereka

Kalau ditanya sama ada ingin jadi genius atau ingin jadi orang biasa – biasa, rasanya ramai yang akan pilih nak jadi genius.

Iyalah, orang – orang genius ini mengagumkan, mereka boleh kira pantas guna otak, ada memori fotografik, boleh tidur dalam kelas tapi tetap markah tinggi, dan boleh dapat populariti, tanpa perlu buat kenyataan – kenyataan pelik seperti kata bumi ini rata!

Seronok tu! Mesti orang – orang genius ni rasa dihargai dalam masyarakat, kan?

Tapi rupa – rupanya hidup seorang genius ini tidaklah begitu indah macam yang disangka. Mereka malah dieksploitasi hidup mereka seperti yang berlaku kepada beberapa orang genius dalam sejarah.

Jadi artikel ini senaraikan beberapa orang genius hebat yang dieksploitasi hidup mereka.

Kim Ung Yong

Kim Ung Yong catat sejarah sebagai manusia dengan IQ paling tinggi dalam dunia, tapi beliau kemudian dianggap sebagai bakat yang gagal.

Pada usia 6 bulan, Kim sudah pun mampu bertutur.

Pada umur 3 tahun, Kim sudah mampu membaca Korea, Jepun, German, dan Inggeris kerana tak mahu bosan.

Usia 7 tahun, Kim sudah pun dipanggil stesen TV untuk selesaikan masalah pembezaan matematik secara langsung.

Dan pada usia 8 tahun, Kim dijemput ke NASA, dan dapat PhD pada usia 15 tahun!

Namun semua pencapaian hebat tersebut sebenarnya tidaklah begitu bermakna bagi Kim.

Pada waktu tersebut, hidup saya seperti mesin, saya bangun, selesaikan masalah matematik harian, makan, tidur dan berterusan. Saya tak tahu apa yang saya lakukan. Saya kesunyian dan tiada kawan..

Kim kemudian pulang ke Korea sebab terlalu rindukan emaknya. Beliau cuma mahu hidup biasa – biasa, mahu gembira seperti orang normal.

Tapi kemudian beliau diserang oleh media. Beliau dikatakan sebagai genius gagal yang mensia – siakan bakatnya.

Tapi kemudian balas beliau “Kegembiraan bukanlah apabila kita cuba menjadi istimewa, tapi apabila kita buat kawan di sekolah dan berkongsi waktu indah dengan mereka”. Pengalaman yang beliau tidak pernah rasai selama bergelar ‘budak genius’.

Oppenheimer

Apa perasaan kalau hasil ciptaan kita, anak yang kita besarkan, curah kasih sayang dan tatang bagai minyak yang penuh akhirnya jadi satu kejahatan besar yang kita kesali dan kita sendiri mahu hentikan?

Itulah apa yang berlaku kepada Oppenheimer, seorang genius yang dipanggil bapa bom atom.

Setelah mencurahkan tenaga intelek yang menakjubkan, Oppenheimer yang mengetuai Manhattan Project berjaya menghasilkan senjata agong bom atom yang kemudian mengubah segala – galanya.

Oppenheimer kemudian melihat ciptaan kesayangannya itu dijatuhkan ke atas negara Jepun yang sudah pun hampir kalah dan lantas menyebabkan kemusnahan yang tidak terbayang.

Beliau mula menjadi ketar, beliau rasakan beliau bakal menjadi punca kemusnahan manusia, dan beliau kata kepada Presiden U.S ketika itu:

Tuan Presiden, tangan saya berdarah

Beliau kemudian dihalau dan dipanggil saintis manja.

Oppenheimer kemudian berjuang supaya masyarakat antarabangsa mengawal penggunaan kuasa nuklear, tapi beliau kemudian dimalukan, dan kuasa politik beliau dilucutkan.

Komen beliau tentang bom atom adalah antara rakaman video yang paling menggerunkan di Internet.

Imam Ahmad

Tak ada siapa yang boleh nafikan betapa geniusnya Imam Ahmad.

Beliau merupakan salah seorang imam besar mazhab, menghafal al Quran seawal usia 10 tahun, menguasai serta menghafal ratusan ribu hadis.

Namun kisah hidup ulama besar ini yang sepatutnya dihormati dan disanjungi bukanlah kisah yang senang dan indah, apabila beliau diuji dengan mehnah dan tribulasi.

Iaitu apabila pemerintah ketika itu, khalifah al Makmun dikuasai pemikiran Mu’tazilah.

Al Ma’mun memaksa ulama – ulama pada zamannya untuk memperakui bahawa al Quran adalah makhluk, jika tidak mereka akan diseksa dan dipenjara.

Maka ada sebahagian ulama yang berhelah untuk menyelamatkan diri mereka, pada masa yang sama mereka masih memelihara aqidah mereka. Diceritakan bahawa ulama – ulama tersebut menunjukkan tangan mereka, menunjuk pada jari, dan mengatakan bahawa “Taurat, Zabur, Injil dan Quran, semua ini adalah makhluk”. Semua ini itu merujuk kepada jari – jari mereka.

Tapi tak bagi Imam Ahmad. Beliau tetap bertegas bahawa al Quran bukan makhluk. Beliau kemudian akhirnya dipenjara dan disebat serta diseksa bertahun – tahun.

Ketika ditanya “mengapa tuan tidak berhelah saja seperti ulama yang lain?”, jawab Imam Ahmad “Ribuan orang sedang menunggu apa kata Imam Ahmad pada fitnah ini. Jika aku sorokkan kebenaran hanya untuk selamatkan diriku, maka aku akan bertanggungjawab menyebarkan fitnah ini”

Akhirnya pengorbanan Imam Ahmad ini disanjung dan beliau digelar sebagai Imam Ahlussunnah.

Nikola Tesla

Nikola Tesla dianggap sebagai antara pereka cipta genius paling hebat dalam sejarah.

Tapi tak ramai yang mengenal beliau, sebaliknya lebih ramai orang yang mengenal musuh ketat beliau, Thomas Edison.

Thomas Edison, pencipta mentol lampu tu. Cuma beliau sebenarnya tak cipta pun mentol lampu tersebut, sebaliknya beliau membeli paten daripada orang, kemudian mempopularkan serta menjual ciptaan tersebut di bawah nama beliau.

Thomas Edison adalah seorang ahli bisnes kapitalis yang ada banyak saintis dan jurutera yang bekerja di bawah beliau, manakala Tesla pula adalah seorang genius eksentrik Serbia yang ada memori fotografik dan memang cintakan ilmu sains elektrik.

Pertembungan dua tokoh ini menjadi kisah menarik dalam sejarah.

Tesla sebenarnya pernah bekerja dengan Edison. Edison tawarkan 50 000 dolar (lebih kurang 1 juta dollar masa sekarang) untuk selesaikan masalah mesin arus terus (direct current) miliknya.

Tapi setelah Tesla berjaya baiki masalah tersebut, Edison ketawa sambil kata

Tesla, kamu tak kenal lawak orang Amerika.

Tesla kemudian rasa marah dan dimalukan, lantas berhenti bekerja dengan Edison dan mencipta sistem arus ulang – alik (alternating current).

Sistem arus ulang – alik ini mencabar Edison yang mahu menjual sistem arus terus miliknya.

Jadi apa Edison buat? Beliau cuba jatuhkan reputasi sistem arus ulang – alik Tesla dengan cara membayar budak – budak sekolah untuk tangkap kucing dan anjing hidup – hidup, kemudian bunuh binatang – binatang itu menggunakan arus elektrik ulang – alik Tesla. Edison cuba tunjukkan bahawa arus ulang alik itu bahaya.

Makmal Tesla juga kemudian terbakar, memusnahkan ratusan ciptaan dan hasil kajiannya. Ada yang mengatakan bahawa ini usaha sabotaj.

Bagaimanapun, hal yang menjatuhkan Tesla pada akhirnya hakikatnya bukanlah sabotaj atau tindakan musuh – musuh beliau. Tapi sikap dan pandangan hidupnya yang pelik dan luar biasalah yang merosakkan hidupnya.

Projek yang menjatuhkan Tesla ternyata merupakan projek mega beliau untuk menyalurkan tenaga dan komunikasi percuma tanpa wayar kepada seluruh dunia melalui satu pencawang elektrik gergasi.

Tapi kemudian pelabur sedar bahawa tenaga percuma tidak akan dapat mendatangkan keuntungan, maka mereka tarik diri daripada projek tersebut sehingga Tesla jatuh bankrap dan terpaksa menjual serpihan – serpihan besi pencawangnya untuk membayar hutang.

Tesla kemudian hidup dalam kemiskinan, beliau tiada kawan melainkan burung – burung merpati peliharaannya dan akhirnya beliau mati seorang diri dalam bilik hotel di New York.


NASA Terbit Artikel Hasil Kajian Bersama Dr Adlyka

Laman web NASA telah menerbitkan artikel yang merupakan hasil kajian bersama (co – author, co – researcher) Dr Adlyka Annuar dari UKM yang pernah terlibat dalam penemuan menggemparkan lohong hitam supermasif.

Artikel NASA yang bertajuk ‘In Colliding Galaxies, a Pipsqueak Shines Bright‘ itu mempersembahkan dapatan terbaru analisis X – ray bertenaga tinggi menggunakan teleskop NuSTAR.

Kajian tersebut memerhatikan fenomena ‘penggabungan’ (merging) dua galaksi yang dinamakan M51, dengan lohong hitam supermasif di tengah – tengah kedua – dua galaksi yang bersinar dengan sangat terang dan menyedut material di sekeliling.

Secara teorinya, tarikan graviti oleh lohong – lohong hitam yang berjuta – juta kali lebih besar daripada matahari itu sepatutnya memanaskan material di sekeliling, lantas menghasilkan cakera bersinar terang yang lebih cerah daripada semua bintang di galaksi – galaksi mereka.

Namun dalam kajian yang disumbang bersama oleh Dr Adlyka itu, didapati bukan itu yang berlaku. Sebaliknya kedua – kedua lohong hitam itu lebih malap daripada yang dijangka.

Belum dipastikan apakah sebabnya lohong hitam tersebut tidak seterang seperti yang dijangkakan, namun antara hipotesis baru yang diketengahkan adalah lohong hitam tersebut ‘berkelip’ ketika proses penggabungan galaksi, dan bukan beradiasi dengan kecerahan yang sama sepanjang proses tersebut.


Lelaki Ini Raja Wikipedia yang Membuat 3 Juta Suntingan. Hebat atau Menakutkan?

Siapa tak kenal Wikipedia? Laman web ini dianggap paling berguna untuk setiap pelajar Universiti, kadang kala lebih daripada nota Profesor di kelas. Wikipedia mungkin merupakan asbab utama kejayaan puluhan ribu graduan di seluruh dunia.

Namun tak ramai yang mengenali ‘raja’ di sebalik laman web informasi gergasi ini. Dengan jumlah suntingan melebihi 3 juta, dan 35 000 tulisan artikel asli, Steven Pruitt bertanggungjawab terhadap 1/3 isi dalam Wikipedia.

Wikipedia (menurut wikipedia) adalah sebuah eksiklopedia atas talian terbuka yang ditulis dan disunting oleh sesiapa saja sukarelawan tanpa mengira latar belakang.

Steven Pruitt, atau nama samaran Wikipedia beliau Ser Amantio Di Nicolao, adalah sukarelawan yang menghasilkan paling banyak suntingan, semuanya tanpa bayaran. Menurut Wikimedia, Pruitt adalah penyumbang paling teratas laman web yang mengandungi 5.7 million laman tersebut.

Bermakna, beliau mungkin merupakan hero di belakang tabir yang telah membantu anda semua bergraduasi sejak tahun 2006.

Untuk menyunting dan menghasilkan artikel – artikel sebanyak itu, Pruitt banyak membuat kajian di ensiklopedia, perpustakaan, malah kadang kala beliau turun sendiri membuat kajian lapangan untuk mendapatkan data. Beliau menghabiskan masa 3 jam sehari setelah kerja membuat suntingan, tulisan dan kajian.

Ketika ditanya kenapa beliau sanggup mengabdikan diri melakukan kerja percuma ini, ini jawab beliau:

Wikipedia adalah komuniti percuma. Rasanya tak patut meminta duit membuat suntingan. Ia adalah hobi. Hobi ini telah memakan kehidupan saya, tapi ia tetap hobi.

Kadang kala saya ada waktu semacam menyesal, tapi semua orang ada waktu – waktu begitu. Tapi apabila saya melihat balik artikel – artikel yang saya telah tuliskan, terutama untuk topik yang tak pernah ada liputan atas talian, saya rasa seronok. Perasaan melakukan perkara yang berguna, itu yang menolak saya untuk terus menulis.

Beliau juga menganggap bahawa usaha kumpulan Wikipedia ini mampu mengubah dunia dan merubah persepsi kita tentang keilmuan.

Niat dan pengorbanan Steven Pruitt ini mulia, namun dari satu sudut, ia menimbulkan keresahan terhadap lanskap maklumat dan keilmuan dalam laman web informasi terbesar ini.

Apabila dilihat latar belakang beliau, didapati bahawa beliau adalah graduan sarjana muda sejarah kesenian (art history).

Sedangkan salah satu kritikan utama terhadap Wikipedia adalah kredibiliti penulis – penulis yang bukan saja tidak dikenali, menggunakan nama samaran, malah tidak diketahui latar belakang akademik mereka serta bias mereka.

Disiplin ilmu menuntut kita untuk merujuk kepada ahli dalam bidang tertentu untuk dibuat rujukan. Sekurang – kurangnya jika mahu membaca artikel sains, penulis tersebut perlulah berlatar belakangkan sains, jika ingin merujuk sejarah, paling ditulis oleh sejarawan.

Wikipedia bagaimanapun mempersembahkan lambakan informasi tanpa dipastikan keahlian penulis dan penyunting, serta orientasi dan agenda mereka.

Apabila seorang individu yang tidak memiliki latar belakang akademik yang kuat bertanggungjawab terhadap 1/3 isi di sebalik enjin rujukan terbesar dunia, maka ini menimbulkan tanda tanya kualiti ilmu yang kita peroleh.

Bagaimanapun, Wikipedia hakikatnya memang tidak sepatutnya menjadi rujukan utama untuk sebarang kajian mendalam. Ia masih boleh diharmonikan sebagai alat akademik dengan disiplin ilmu yang betul. Cuma apa yang perlu diusahakan adalah didikan kepada masyarakat.


Remaja Pakistan Kejutkan Dunia dengan Penemuan Saintifik Pertama

Pada usia 17 tahun, kita mungkin tidak lain dihantui dengan peperiksaan Sijil Pelajaran Malaysia dan topik pengamiran matematik tambahan.

Tapi bagi remaja 17 tahun dari Pakistan Muhammad Shaheer Niazi, usia tersebut memperlihatkan beliau menawan komuniti saintifik dunia dengan penemuan saintifik yang pertama, sekaligus mengiktiraf dirinya sebagai seorang saintis.

Sarang Lebah Elektrik

Ahli fizik telah mengetahui fenomena sarang lebah elektrik (electric honeycomb) berdekad lamanya.

Ia berlaku apabila lapisan minyak diletakkan dalam medan elektrik antara satu elektrod rata dan satu elektrod runcing. Ketidakstabilan yang disebabkan oleh pengumpulan ion menghasilkan tekanan pada permukaan minyak – lantas menghasilkan corak yang cantik yang kelihatan seperti sarang lebah atau kaca berwarna.

Pelajar sekolah tinggi daripada Lahore Pakistan ini berjaya mengambil gambar pergerakan ion yang membentuk sarang labah di samping merekodkan haba di permukaan minyak. Tiada orang yang pernah melakukan perkara ini sebelum ini.

Mengulang kembali fenomena sarang lebah elektrik ini saja sudah cukup mengagumkan, namun kejayaan merakam foto tersebut tidak pernah dicapai oleh komuniti saintis sebelum ini.

Kajian tersebut sebenarnya bertitik tolak daripada penyertaan Shaheer dalam International Young Physicists’ Tournament, di mana beliau mewakili Pakistan buat kali pertama dalam pertandingan tersebut.

Kertas kajian saintifik beliau yang bertajuk ‘The Electric Honeycomb; an investigation of the Rose window instability‘ kemudian diterbitkan oleh Royal Society Open Science.

Masa Depan yang Cerah

Foto – foto termal yang dihasilkan oleh Shaheer mengejutkan serta mengagumkan ahli fizik Alberto T. Perez Izquierdo, yang sebelum ini belum pernah mengeksplorasi perubahan suhu pada permukaan minyak.

Beliau juga memuji kemahiran bereksperimen Shaheer seraya mengatakan

“Saya rasa sememangnya sangat mengagumkan untuk seorang saintis yang sangat muda untuk menghasilkan kajian seperti ini”

Di Pakistan, kejayaan beliau menjadi kebanggaan rakyat di sana serta menjadi tumpuan media.

Shaheer yang ketika itu berusia 17 tahun berharap agar dapat memperoleh anugerah Nobel untuk Pakistan sebagai pewaris ahli fizik terkemuka Abdus Salam.


Rupa – rupanya Ada Kuantiti Saintifik Melayu Bernama Fawzal Number. Tak Sangka!

Selama ini kita mengenali kuantiti atau persamaan saintifik dan matematik dengan nama – nama Inggeris, seperti Reynolds Number, Bernoulli’s Principle, Pascal’s Triangle…

Tapi siapa sangka rupa – rupanya terdapat kuantiti saintifik dengan nama Melayu, yang dipanggil Fawzal Number (Fa).

Kuantiti yang disandarkan kepada bapa Dr Ahmad Syahid Ahmad Fawzal (Aid Fawzal) itu asalnya dinamakan “Cooling Performance Index” yang diperkenalkan Dr Syahid dalam kajian PhDnya di UK.

Kemudian indeks tersebut mula dipanggil sebagai Fawzal Number untuk memudahkan ia dikenali rakan penyelidik, dan mula dikenali di dunia akademik.

Nombor Fawzal

Nombor Fawzal adalah kuantiti tidak berdimensi yang menerangkan nisbah pemindahan haba perolakan (convective heat transfer) atau kapasiti penyejukan (cooling capacity) dengan kuasa yang digunakan oleh reka bentuk (design) tersebut.

Nombor Fawzal didefinisikan sebagai:

Nombor tersebut digunakan untuk membantu menentukan prestasi penyejukan apabila parameter reka bentuk berubah terutama apabila mengendalikan kajian parametrik.

Secara umumnya, semakin tinggi nombor Fawzal, semakin baik prestasi penyejukan.

Aplikasi

Penemuan nombor Fawzal tersebut bertujuan untuk membantu pereka cipta dan pengkaji dalam menentukan reka cipta bagaimana yang lebih baik.

Hasil daripada penemuan ini, kerja – kerja teknikal & reka bentuk Dr Ahmad Syahid telah digunakan oleh syarikat tajaan PhD dalam menghasilkan produk mereka.

Dr Ahmad Syahid juga adalah antara pencipta sulung dalam rotor cooling technique untuk mesin electrik berkuasa tinggi.

Dengan adanya sistem penyejukan tambahan ini (secondary cooling system: primary cooling adalah stator cooling), lebih kuasa dapat dijana dengan reliability dan efficiency yg tidak terjejas.

Nombor Fawzal telah diguna pakai oleh syarikat penaja, yang terbukti dapat meningkatkan prestasi produk mereka sebanyak 200%. (original continuous performance = 50kW & improved continuous performance = 100kW).

Kini produk mereka telah digunapakai oleh beberapa pengeluar supercar & hypercar bersama dengan “sistem teknologi penyejukan (cooling system technology) yang telah beliau hasilkan.

Hasil penemuan ini, nama Dr Aid Fawzal tersenarai sebagai nama ke 155 senarai Melayu hebat oleh majalahlabur.

Bacaan lanjut: Ahmad Syahid Fawzal – Google Scholar


Nigeria Pernah Pecat 20000 Guru Sekolah Kerana Gagal Jawab Ujian Darjah 4

Kadang kala perkara yang ditakuti orang dewasa adalah apabila diminta membantu murid sekolah rendah membuat kerja sekolah.

Boleh jadi, kita sedar kita rupanya terlupa cara membuat kira – kira matematik mudah seperti pembahagian, kita malah tak teringat apa itu ‘pemboleh ubah manipulasi’, atau terlupa hukum mad wajib muttasil.

Agak – agaknya, kalau kita ambil ujian murid darjah 4 – 6, boleh jadi gred diperoleh bukan A pun.

Namun sebenarnya kes yang lebih parah adalah apabila cikgu – cikgu sendiri gagal menjawab ujian murid mereka, seperti yang berlaku di Nigeria apabila 20 000 guru gagal dalam ujian kompetensi murid 10 tahun.

Perkara ini didedahkan oleh Gabenor Kaduna, El Rufai yang begitu kecil hati terhadap prestasi guru – guru di Kaduna.

We are putting these out in the court of public opinion for Nigerians to make their verdict. Here are some of the primary 4 competency test scripts conducted for primary school teachers in Kaduna State. pic.twitter.com/aMwRWPlh6f

Antara soalan yang diajukan adalah seperti nama – nama bentuk, yang nampaknya guru tersebut tidak mampu eja dengan betul pun.

Begitu juga, apabila ditanya soalan begitu mudah seperti ‘tanggungjawab ibu bapa kepada anak – anak pun, tak dapat dijawab penuh.

“Ini adalah situasi yang sangat serius apabila guru tidak boleh lulus peperiksaan yang sepatutnya mereka ajar kanak-kanak itu untuk lulus.  Ia sangat menyedihkan.”

Markah lulus adalah sebanyak 75%. Mereka yang mendapat markah kurang daripada itu akan dipecat, tapi mereka boleh mendapatkan semula jawatan tersebut jika mereka memperbaiki keputusan mereka.

Sebuah laporan menjelaskan bahawa kerajaan Nigeria sedang membersihkan sistem pendidikan mereka yang terlalu mementingkan politik berbanding pengajaran ilmu.

Menurut El Rufai, pengambilan guru – guru terlalu dipolitikkan sehingga ahli politik dan pengerusi kerajaan tempatan menjadikan sekolah rendah sebagai ‘tempat markas samseng – samseng mereka‘.

El Rufai mengatakan guru – guru yang dipecat ini akan diganti dengan mereka yang lebih berkelayakan.


Wanita – wanita Hebat Pada Zaman Keemasan Islam

Selama ribuan tahun wanita meninggalkan kesan yang ampuh kepada masyarakat, mereka mengubah arus peredaran zaman, seraya mempengaruhi tamadun selama ratusan tahun.

Dalam peradaban Islam, wanita – wanita hebat daripada pelbagai latar kepercayaan dan kaum bekerja bersama – sama lelaki untuk memajukan komuniti mereka.

Kisah mereka yang menginspirasikan, personaliti hebat mereka serta kecekalan yang tiada tolok banding sewajarnya menjadi panduan dan rujukan kita pada hari ini.

Berikut adalah senarai beberapa tokoh wanita hebat pada zaman keemasan Islam

Fatima al Fihri – Abad Ke-9

Fatima al Fihri membesar dalam keluarga yang terpelajar dan mempelajari fiqh serta hadis. Fatima mewarisi sejumlah wang yang besar daripada bapanya yang kemudian digunakan untuk membina masjid untuk masyarakat setempat. Dibangunkan pada tahun 859, masjid Qarawiyin adalah universiti tertua di dunia. Sebahagian pendapat mengatakan inilah universiti pertama dibina dalam sejarah.

Pelajar – pelajar mengembara ke sana dari serata pelusuk dunia utnuk mempelajari pengajian Islam, astronomi, bahasa dan sains. Nombor Arab dikenali dan digunakan oleh Eropah melalui Universiti ini.

Al – Ijliya al Astrulabi – Abad ke-10

Astrolabe adalah merupakan antara ciptaan saintifik paling hebat dan penting dalam Zaman Pertengahan. Antara tokoh ternama yang menghasilkan Astrolabe adalah Al-‘Ijliyah bint al-‘Ijli al-Asturlabi yang mengikuti jejak langkah kerjaya bapanya di Aleppo dan kemudian diambil bekerja di halaman Sayf al Dawlah pada tahun 944 Masihi (333 H). Terdapat asteroid main belt (7060) Al-‘Ijliya yang dinamakan sempena nama beliau sebagai suatu penghormatan baginya.

Sutayta al Mahmali – Abad ke-10

Sutayta dididik dan dilatih oleh beberapa sarjana termasuklah bapanya sendiri. Beliau cemerlang dalam pelbagai bidang termasuklah sastera Arab, hadis, fiqh dan matematik. Dikatakan bahawa beliau merupakan pakar dalam ilmu hisab dan faraid – kedua – duanya merupakan bidang matematik praktikal yang dikembangkan pada zaman beliau. Dikatakan juga bahawa beliau mencipta solusi kepada persamaan yang kemudian disitasikan (cited) oleh ahli matematik lain. Hal ini menunjukkan kemahiran tinggi beliau dalam matematik.

Zaynab al Shahda – Abad ke-12

Zaynab adalah seorang ahli kaligrafi yang dikenali lantaran sumbangannya dalam fiqh, hadis dan husnul khatt. Beliau mendapat pujian hebat dan diposisikan sebagai guru Yaqut, khalifah terakhir Abbasiyah. Beliau juga merupakan ahli kaligrafi di Istana Musa. Dianggap sebagai guru yang cemerlang dan disanjungi, beliau menerima banyak anak murid yang menerima ijazah di bawah nama beliau. Populariti Zaynab sememangnya tidak dinafikan apabila beliau dinamakan sebagai Siqat al Dawla kerana pertalian beliau dengan al – Muktafibillah, khalifah Abbasiyah. Beliau banyak mengisi masa mempelajari sains dan sastera.

Gevher Nesibe Sultan – Abad ke-13

Gevher Nesibe Sultan merupakan seorang puteri Kesultanan Rum pada awal abad ke-13, anak kepada Kilij Arslan II dan kakak kepada Kaykhusraw I. Beliau adalah pemegang nama bagi sebuah kompleks agung yang merangkumi hospital, madrasa yang khusus mengkaji perubatan, dan masjid di Kayseri, Turki. Kompleks tersebut ( külliye dalam bahasa Turkish) dianggap salah satu daripada monumen agung seni bina Seljuk. Hospital tersebut dibina antara tahun 1204 dan 1206, dan madrasah tersebut siap pada tahun 1210. Kompleks tersebut dinamakan sempena nama puteri Gevher Nesibe Sultan.

Permaisuri Amina dari Zaria – Abad ke-16

Dalam peradaban Muslim, banyak wanita yang gemilang dalam pelbagai bidang di Afrika Sub – Sahara. Antaranya adalah Permaisuri Amina dari Zaria (1588 – 1589). Beliau adalah anak perempuan paling tua Bakwa Turunku, pengasas Kerajaan Zazzau pada 1536. Amina peroleh kekuasaan pada tahun 1588 dan 1589. Amina terkenal dengan sikap kepahlawanan beliau dan kemahiran ketenteraan. Antara strategi ketenteraan beliau yang bijak adalah kemahiran kejuruteraan membina kem bertembok tinggi dalam banyak kempen yang disertainya. Beliau dianggap pembina tembok Zaria yang terkenal.

Sumber:


Cikgu Hayati ‘Pergi’ Dengan Tinggalkan Kita Ratusan Video Add Math di Youtube

Seorang guru yang banyak berbakti kepada anak bangsa pergi meninggalkan kita setelah bertarung dengan penyakit kanser payudara tahap empat sejak dua tahun yang lalu.

Cikgu Hayati Aini yang dijemput Ilahi baru – baru ini bagaimanapun meninggalkan legasi yang cukup besar yang boleh dimanfaatkan oleh semua pelajar dan warga pendidik, iaitu menerusi ratusan video tutorial subjek matematik yang beliau muat naik di Youtube.

Saluran ‘hayatimathswizz Hayati Aini‘ yang bermula sejak 3 tahun lepas itu memuatkan 387 video berkaitan matematik tambahan merangkumi pelbagai topik dan permasalahan.

Setelah mengetahui tentang pemergian beliau, netizen mengucap takziah beramai – ramai di ruangan komen video terakhir cikgu Hayati.

Menurut suami kepada arwah Hayati, Abdul Jalil, 53, ilmu yang dikongsikan isterinya itu diharap boleh memberi manfaat kepada golongan pelajar.

“Selagi video di Youtube itu boleh beri manfaat kepada semua, ambil dan belajarlah melaluinya”

Jalil yang ditemu ramah oleh mstar itu juga memberitahu arwah isterinya sedaya upaya akan membantu pelajarnya memahami sesuatu perkara walaupun di luar waktu persekolahan.

“Dalam apa jua keadaan, dia akan cuba penuhi keperluan orang lain berbanding dirinya sendiri”

Cikgu Hayati merupakan tenaga pengajar di Sekolah Menengah Bandar Baru Sungai Long, Kajang, sehinggalah saat beliau menghembuskan nafas terakhir.

Beliau meninggal dunia di kediamannya di Taman Puncak Saujana, Kajang pada usia 46 tahun.

Semoga usahanya diterima Allah sebagai amalan yang berterusan mengalir dan dimanfaatkan oleh ummah.


Panduan Formasi Bola Sepak Tulisan Jawi Tahun 1895 Ini Cukup Mengagumkan

Sekarang ini, begitu sukar untuk kita melihat tulisan jawi digunakan. Di majalah – majalah, akhbar bercetak tidak kelihatan, di media arus perdana apatah lagi.

Itulah sebab gambar panduan formasi bola sepak tulisan jawi yang dikongsikan Perdana Menteri Singapura ini begitu mengagumkan dan menggamit nostalgia tradisi yang semakin ditinggalkan.

Panduan bola sepak tahun 1895 itu bertajuk ‘Peta Padang Bermain Futbol dan Peraturan Mengatur Pemain’.

Halaman tersebut menjelaskan formasi 2-3-5, tetapi ia menggunakan transliterasi bunyi Inggeris kepada bahasa Melayu, yang kemudian diterjemah kepada bahasa Melayu.

Sebagai contoh ‘??? ??? ????’ adalah transliterasi daripada perkataan ‘outside right’ yang bermaksud depan kanan. Centre (depan tengah) pula dieja ‘?????’.

Malah sebenarnya terma moden Melayu seperti ‘bek kanan’ dan ‘bek kiri’ juga menggunakan transliterasi perkataan ‘back’.

Panduan bola sepak bertulisan jawi tersebut dipamerkan oleh National Library Board Singapura di ruangan bahan – bahan bersejarah yang jarang ditemui. Pameran tersebut bertujuan mendedahkan sejarah – sejarah Singapura kepada umum.

Tulisan jawi dahulunya merupakan tulisan ilmu, budaya dan peradaban, yang mempunyai kuasa dan digunakan untuk berhubung dengan raja – raja.

Tulisan ini bagaimanapun merosot penggunaannya bertitik tolak daripada penjajahan kuasa Barat.

Pada tahun 1956, Kongres Bahasa dan Persuratan Melayumembuat keputusan:

“…sudah sepatutnya tulisan Rumi dirasmikan bagi persuratan Melayu dengan tidak menghapuskan tulisan jawi sehingga masa menentukannya..”

Sehinggalah tahun 1963, Akta Bahasa Kebangsaan mengisytiharkan tulisan rasmi bahasa Melayu ialah tulisan rumi.

Tulisan jawi hanyalah boleh digunakan untuk pendidikan Islam. Bermakna, tulisan jawi tidak boleh lagi digunakan untuk nama jalan, pembangunan bandar dan lain – lain. Pengaruhnya semakin lama semakin pudar.

Baca lagi: Fakta Tulisan Jawi yang Kita Kena Tahu


Jangan Beli Dua Pizza Saiz Kecil!

Rasanya ramai yang pernah sampai satu masa, tiba – tiba mengidam makan pizza. Bukan setakat mengidam, kita mahu makan sebanyak mungkin sekali hadap.

Jadi kita pun keluarkan duit di akaun bank, kesat air mata sebab gaji tak masuk lagi, puasa satu hari ,dan kemudian tibalah saat waktu melangkah ke kedai pizza.

Lalu disebabkan terlalu mengidam, kita mahu makan sebanyak mungkin pizza pada malam tu. Maka kita pesan dua pizza saiz kecil (6 inci), sebab satu pizza saiz medium (9 inci) tak cukup besar.

Sebenarnya salah. Sebab satu pizza saiz Medium lebih banyak pizzanya berbanding dua pizza saiz small.

Jadi anda jangan beli dua pizza saiz kecil, sebaliknya lebih baik beli satu pizza saiz medium!

Siapa Cakap??

Matematik. Matematik cakap.

Matematik, yang kita ingat tak berguna selepas tinggalkan sekolah tu. Tak sangka rupa – rupanya matematik membantu kita membuat pilihan hidup yang sangat penting, “beli satu pizza saiz medium atau dua pizza saiz kecil?“

Hal ini boleh dibuktikan dengan formula untuk mencari keluasan bulatan:

Luas bulatan = ?r2

Di mana ? = 3.141592 … , dan r = jejari bulatan = 1/2 diameter bulatan

Maka kita akan dapati keputusan di bawah:

Ternyata 1 Pizza regular lebih ‘banyak pizza’ berbanding 2 Pizza small! Fakta ini sememangnya bertentangan dengan naluri kebiasaan kita.

Bukan itu saja, dengan pembelian 1 pizza saiz regular, anda sebenarnya mendapat nilai pembelian yang lebih berbanding 2 pizza saiz small.

Jika kita rujuk harga yang ditawarkan oleh Dominos, kita akan dapati :

2 Pizza Small = RM 24.20

1 Pizza Medium / Regular = RM 26.25

Sekali imbas nampaknya 1 Pizza Medium lebih mahal daripada 2 Pizza Small, tapi nanti dulu. Jika kita bahagikan dengan luas pizza, kita akan dapati bahawa

1 inci persegi pizza small = RM 0.43

1 inci persegi pizza regular = RM 0.41

Maka sebenarnya pizza regular bukan saja lebih banyak pizzanya berbanding 2 pizza small, tetapi lebih berbaloi dan murah.

Jadi Memang Sentiasa Beli 1 Pizza Bersaiz Besar Berbanding 2 Pizza Saiz Kecil ke?

Sebenarnya … tidak juga. Sekurang – kurang bukan dengan saiz Pizza di Malaysia.

2 Pizza saiz regular (9 inci) lebih banyak pizzanya berbanding 1 pizza saiz large (12 inci). Begitu juga 2 Pizza saiz Large (12 inci) lebih banyak pizzanya berbanding 1 pizza saiz Xtra large (15 inci).

Kena buat kira – kira lah untuk pastikan pembelian pizza anda berbaloi.

Begitu juga, kadang kala anda mahu beli 2 pizza saiz kecil berbanding 1 pizza medium kerana anda mahu 2 jenis pizza berbeza.

Lainlah kalau boleh beli satu pizza regular, tapi separuh Hawaiian, separuh Classic chicken. Boleh ke?


Saintis Perdengarkan Lagu Hip Hop Kepada Keju. Ini Hasilnya.

Kerja seorang saintis tak semestinya hanya melibatkan kajian seperti pemerhatian lohong hitam, menganalisis eksperimen kuantum kompleks atau menguji kesan ubat kepada sel kanser.

Kadang kala ada juga sesetengah eksperimen sains ‘merepek’ yang buat dahi kita berkerut, seperti saintis di Switzerland yang habiskan 6 bulan memperdengarkan lagu – lagu berbeza kepada keju.

Menurut kenyataan akhbar cheeseinsound (entah kenapa kelakar pula bunyinya), saintis – saintis tersebut mendapati keju yang terdedah kepada muzik miliki rasa yang berlainan berbanding keju biasa.

Keju yang didedahkan kepada lagu Hip Hop didapati miliki bau yang lebih kuat sedangkan rasanya lebih pekat dan manis berbanding sampel malar.

Laporan tersebut tidaklah kedengaran seperti merepek dan buang masa, kerana menurut mereka: impak akustik bio gelombang bunyi mengesani prosess metabolik keju.

Rupa – rupanya, Sonochemistry, iaitu satu bidang kajian saintifik yang mengkaji pengaruh gelombang bunyi kepada bahan pepejal sememangnya wujud. Gelombang ultrasonik digunakan untuk merubah reaksi kimia pada satu satu bahan.

Keju pula secara asasnya adalah hasil kesan kimia dan pengaruh organisme mikro, jadi mungkin gelombang bunyi sememangnya mampu mendatangkan kesan tertentu kepadanya.

Seorang saintis yang terlibat dalam kajian tersebut, Bet Wampfler mengatakan bahawa “Bakteria bertanggungjawab terhadap formasi rasa keju. Saya yakin selain faktor kelembapan, suhu dan nutrien, bunyi, gelombang ultrasonik dan muzik juga boleh datangkan kesan fizikal” katanya kepada AFP.

Cara Eksperimen Dijalankan

Untuk menguji kesan muzik pada keju, sembilan keju Emmental seberat 10kg diletakkan di rak kayu di gudang keju Wampfler. Setiap keju diperdengarkan muzik – muzik berbeza berdurasi 24 jam yang diulang – ulang setiap hari menggunakan transducer mini yang menyalurkan gelombang bunyi terus kepada keju.

Lima keju dimainkan genre muzik yang berbeza, satu diperdengarkan Led Zeppelin (Rock), satu lagu The Magic Flute oleh Mozart, satu tekno, satu Yello dan yang terakhir didendangkan A Tribe Called Quest.

3 lagi keju sekadar didedahkan kepada gelombang berfrekuensi tinggi, sederhana dan rendah. Manakalah satu lagi keju didendangkan lagu paling sedap di dunia, kesenyapan (ya, ini sampel malar).

6 bulan mendengar lagu yang sama setiap hari dan saat, keju – keju tersebut kemudian dihidangkan kepada pakar merasa keju untuk dipastikan perbezaan rasanya.

Ternyata, ujian rasa yang dibuat menyimpulkan bahawa sememangnya terdapat perbezaan rasa yang nyata. Keju Hip Hop dinobat sebagai yang paling sedap.

Bertitik tolak daripada eksperimen ini, saintis di Switzerland berhasrat mahu menjalankan lebih banya eksperimen dengan lebih banyak sampel lagu.

Kami syorkan lagu Pergi Tak Kembali oleh Rabbani dan Menanti di Barzakh oleh FarEast. Mungkin kita boleh peroleh tekstur keju yang lembut kerana ia insaf?


Pak Nil Dinobat Ikon Pembelajaran Abad ke – 21, Tapi Dipersoal Ramai Orang.

Datuk Aznil Haji Nawawi hari ini dinobat oleh Kementerian Pendidikan Malaysia sebagai Ikon Pembelajaran Abad ke – 21 (PAK21), lantaran keterlibatan beliau dalam banyak aktiviti sosial, ekonomi, pendidikan dan khidmat masyarakat.

Menerusi hantaran beliau di Instagram miliknya, Pak Nil meluahkan rasa syukur dan terima kasih kerana dipilih sebagai Ikon PAK21.

Inilah watikah perlantikan #paknil sebagai Ikon Pembelajaran Abad Ke 21 oleh Menteri Pendidikan Malaysia YB Dr @MaszleeTerima kasih kepada pejuang2 @YayasanPesona. Tugas baru kita telah bermula.

Anak2 Paknil keliling Malaysia nantikan kemunculan Paknil dan team Yayasan Pesona muncul di sekolah anak2

Sebagai Ikon PAK21, Pak Nil bertanggungjawab:

Beliau sebelum ini pernah dilantik sebagai Ikon SekolahBimbingan Jalinan Kasih (SBJK) pada tahun 2017. Tahniah diucapkan!

Ramai yang Mempersoal

Namun begitu, berita ini sebenarnya turut mendatangkan persoalan dan keraguan yang menghujani KPM.

Rata – rata yang bertanyakan soalan dan menyuarakan ketidakpuasan hati adalah daripada kalangan ibu bapa dan guru – guru serta warga pendidik.

Sebuah komentar di media sosial mengatakan bahawa:

“ikon sewajarnya seorang yang berlatarbelakangkan perguruan, pembangunan pendidikan dan lain – lain…”

Kebanyakan yang mempersoal adalah bertitik tolak daripada ketidakpuasan hati ikon tersebut yang dipilih daripada warga selebriti dan bukan akademik.

“Pembelajaran apa yang dia buat? Apa sumbangan akademik dia? Apa pengetahuan pedagogik dia? Kalau bukan sekadar program hiburan yang melalaikan? Dah takde lagi ke guru-guru yang jauh lebih layak? ”

Namun terdapat juga sebahagian netizen yang mempertahan pelantikan tersebut

Buat masa sekarang, KPM masih belum memberi respon balas kepada persoalan – persoalan ini. Apa pun, diharapkan agar pelantikan ini bakal membawa arus positif kepada pendidikan tanah air.


Nampaknya Bahasa Wechat Berjaya Naik Taraf ke Peringkat Rasmi

Kempen jimat air kerajaan negeri Perak mendapat kritikan apabila menggunakan ejaan yang salah dan tidak lengkap pada kain rentang dan gegantung.

Pada kain rentang tersebut, tertulis ‘PNGUNA BJAK SNTIASA BRJMAT’ yang sepatutnya ditulis ‘Pengguna Bijak Sentiasa Berjimat’.

Slogan yang sama turut digunakan pada gegantung rasmi kempen anjuran kerajaan negeri Perak tersebut.

Umum mengetahui bahawa amalan memendekkan kata dan membuang huruf – huruf vokal kebiasaannya dikaitkan dengan ‘bahasa Wechat’ atau ‘Whatsapp’.

Tapi agak mengejutkan kerana amalan yang dianggap merosakkan bahasa ini boleh menyusup masuk dan diterima pula dalam sebuah program rasmi kerajaan negeri.

Menurut laporan Utusan, Pejabat Menteri Besar menjelaskan bahawa ejaan tersebut adalah suatu gimik untuk kempen jimat air.

Mungkin hendak dinyatakan bahawa disamping menjimatkan air, kita juga boleh menjimatkan dakwat pencetak untuk tidak mencetak lebihan huruf yang tidak perlu?

Jika demikian, sememangnya tidak masuk akal kerana tiada kos tambahan untuk mencetak ‘lebihan’ huruf. Kos percetakan adalah berdasarkan saiz kain rentang dan kualiti cetakan. Maka tidak pasti apa mesej yang ingin disampaikan.

Rata – rata pengguna media sosial mengkritik kain rentang tersebut:


Inilah Sebab Mengapa Saintis Begitu Bencikan Wartawan

Kadang – kadang kita akan jumpai artikel – artikel laporan saintifik yang semacam terlalu melampau dan susah dipercayai. Tetapi disebabkan ia dikatakan sebagai ‘kajian saintifik’ maka ia pun tular dan dipercayai ramai orang.

Dahulu pernah tular ‘kajian’ yang mengatakan bahawa kucing kita sebenarnya merancang untuk membunuh kita.

Tapi sebenarnya kertas kajian tersebut cuma mendapati bahawa kucing – kucing tersebut cuma miliki ciri – ciri personaliti yang sama dengan singa Afrika. Kita semua tahu tentang Singa Afrika, bila lapar, mereka tak makan rumput. Miliki personaliti yang sama tak semestinya bermakna kucing itu mahu makan orang, samalah seperti miliki personaliti ceria tak semestinya jadikan kita Pak Nil.

Saintis yang membuat kajian itu sendiri mengatakan “melampau bila dikatakan kucing anda mahu membunuh anda”

Begitu juga, ‘kajian saintifik’ mendapati bahawa kopi mampu merawat kerosakan hati, menghalang kanser usus, dan mengurangkan risiko kanser endometrium. Hebatnya kopi, lebih hebat daripada segala ubat magis di pasaran!

Sebenarnya laporan – laporan ini semua bukanlah datang daripada saintis, tetapi daripada wartawan yang menghasilkan cerita daripada kajian saintis. Dan sebenarnya wartawan dan saintis miliki hubungan yang tidak baik.

Wartawan vs Saintis

Gaya kerja wartawan dengan saintis sememangnya sangat berbeza. Kadang kala perbezaan ini boleh mendatangkan malapetaka yang merosakkan hidup saintis tersebut, seperti salah lapor media terhadap kajian keberkesanan program tukar jarum di Vancouver.

Kajian tersebut mendapati bahawa program tukar jarum saja tak mencukupi, ia perlu ditambah dengan dorongan kaunseling, sokongan dan pendidikan. Tapi media melaporkan seolah – olah program tersebut langsung tidak berkesan malah kajian tersebut digunakan kongres untuk memansuhkan program itu.

“Hati saya benar – benar remuk. Saya terpaksa habiskan bertahun – tahun mempersembahkan semula data – data saya berkali – kali, cuba membetulkan keadaan. Saya temui polis dan media hanya untuk menampal kerosakan yang telah dibuat” kata Dr Steffanie Strathdee.

Mengapa boleh terjadi jurang yang sangat besar antara kajian saintis dengan laporan sensasi oleh media? Buku Communicating Science menggariskan perbezaan antara wartawan dan saintis:

Saintis selalu saja hadapi kesukaran bekerja bersama wartawan. Malah itulah sebabnya ada sebahagian saintis yang dilarang daripada menyebarkan dapatan mereka kepada umum.

Hubungan antara saintis dan wartawan perlu lebih diperkasa, apatah lagi apabila jumlah pelajar baru yang mengambil STEM semakin merosot. Jika bukan saintis yang digemakan suara mereka berkenaan isu – isu sensitif seperti vaksin dan muka bentuk bumi, maka mereka yang tidak layak yang akan mengambil mikrofon tersebut.


15 Lagi Animasi GIF yang Terangkan Bagaimana Benda Berfungsi

Berikut adalah animasi – animasi GIF durasi pendek yang menjawab persoalan – persoalan kita bagaimana sesetengah benda berfungsi.

Bahagian 1: 15 Animasi GIF yang Menunjukkan Bagaimana Benda Berfungsi!

Bagaimana Kapal Dilancarkan

Bagaimana Kapal Melalui Terusan Panama

Bagaimana Yu Gergaji Memotong Mangsanya

Kenapa Kita Ada Tempurung Lutut

Bagaimana Duit Syiling Disusun

Bagaimana Pistol Berfungsi

Bagaimana Bom Tangan Berfungsi

Bagaimana Ikan Buntal Nyahkembung

Bagaimana Injap Tayar Berfungsi

Bagaimana Cara Parkir Setentang

Bagaimana Kon Pain Mengembang

Bagaimana Wifi Tersebar ke Ruangan Bilik

Bagaimana Enjin Rotary Berfungsi

Bagaimana Semut Merangkak

Bagaimana Pendakap Gigi Membetulkan Gigi


Istilah ‘Baccalaureate’ Sebenarnya Berasal Dari ‘Bil Haq al – Riwayah’ Ilmu Hadis

Nama ‘International Baccalaureate’ menjadi igauan buat pelajar – pelajar yang ingin ke luar negara.

Untuk ke luar negara, bergantung kepada apa kursus atau negara yang pelajar pilih, mereka boleh diletakkan di bawah program pra – universiti seperti A-level, AUSMAT, atau IB (International Baccalaureate).

International Baccalaureate dianggap sebagai antara program pendidikan paling mencabar di dunia, dan pelajar – pelajar hampir boleh sepakat bahawa ia adalah simulasi paling dekat kepada perasaan berada dalam pressure cooker selama dua tahun.

Namun bagi pelajar Muslim, sebenarnya terdapat perkara menarik mengenai program tersebut yang sewajarnya membuatkan mereka lebih menghargai dan bersemangat untuk buat sehabis baik (sekiranya anda diletak belajar di program tersebut).

Rahsia Nama ‘Baccalaureate’

Antara perkara pertama yang kita perasaan mengenai program tersebut adalah namanya yang … istimewa.

Jika namanya – ‘Baccalaureate’ itu sendiri susah dieja dan disebut, maka apatah lagi kesukaran belajar di bawah program tersebut, kan?

Namun sebenarnya, nama Baccalaureate, menurut Dr Bilal Philips berasal daripada istilah yang digunakan dalam sistem pembelajaran hadis, iaitu ‘Bil Haq al Riwayah’.

“Tradisi memberi ijazah kepada pelajar hadis diteruskan selama berabad – abad. Di masjid tertua Afrika Utara, iaitu di Masjid Kairouan, apabila mereka memberikan ijazah kepada para pelajar, mereka akan menulis di bawahnya ‘bil haq al riwayah’ – yang bermaksud kebenaran untuk meriwayatkan.

Apabila Muslim menguasai Sepanyol, tradisi ini turut dibawa dan diamalkan. ‘Bil haq al riwayah’ kemudian dipesongkan menjadi ‘Baccalaureate’, dan daripada ‘Baccalaureate’ ia menjadi ‘Bachelors’.

Menurut Dr Bilal juga, Baccalaureate dan Bachelors Degree (BA) hakikatnya berasal daripada istilah ‘bil haq al riwayah’ itu. Bukan itu saja, ini menunjukkan bahawa amalan pensijilan di pusat pengajian tinggi itu juga berinspirasi daripada amalan keilmuan umat Islam ketika zaman perkembangannya.

Hal ini sebenarnya tidaklah menghairankan, kerana amalan graduasi yang diamalkan hatta di universiti – universiti terkemuka di dunia juga dapat dilihat mencedok pengamalan Islam.

Antara lain, pengamalan jubah yang merupakan tradisi orang Arab, topi mortarboard yang asalnya tempat meletak al Quran di kepala, dan pensijilan kepada penuntut Ilmu, semuanya berinspirasikan ketinggian amalan keilmuan Islam.

Oleh itu, bagi pelajar Muslim terutamanya, semangat untuk berusaha dan belajar lebih bersungguh – sungguh perlu disemai supaya dapat mengembalikan martabat keilmuan yang kita telah tercicir selama berzaman – zaman lamanya!


Bertengkolok Peroleh PhD di Oxford

Selama ini kita biasa melihat pemakaian seragam beraneka gaya sewaktu majlis graduasi, ada yang berpakaian ala – ala Harry Potter, Assassin’s Creed dan sebagainya.

Namun pelajar Malaysia kita di University of Oxford melakukan sesuatu yang amat jarang dibuat, malah amat mengagumkan – iaitu mengenakan tengkolok sewaktu menerima gelaran PhD di Universiti terbaik dunia itu.

Menurut Khair Razlan Othman yang kini bergelar DPhil Healthcare Innovation -Institute of Biomedical Engineering , perjalanan menempuh PhD di Oxford adalah amat sukar dan berliku – liku.

“Memakai tanjak menyemarakkan semangat saya seolah – olah seorang pahlawan Melayu sewaktu berjuang dalam sesi Viva”

Sesi viva beliau yang berlangsung selama hampir 4 jam memperlihatkan beliau bertarung mempertahankan thesis yang bertajuk “Learning Sonographic Views using Multiple Proposal Approach” di hadapan panel akademik terkemuka dunia.

Akhirnya beliau lulus dengan minor correction.

Dr Khair ketika di United Kingdom juga merupakan seorang yang cekal membangunkan jati diri pelajar – pelajar Malaysia di sana, di samping begitu aktif berorganisasi dalam persatuan Islami tempatan.

Beliau menasihatkan agar sentiasa melakukan yang terbaik, dan jangan sekali – kali berputus asa dan bersangka buruk dengan Allah walaupun setelah menghadapi titik yang paling rendah dalam hidup.

“Ingat, jika kamu membantu agama Allah, Allah akan membantu kamu”

Menurut Dr Khair juga, beliau mengamalkan beberapa amalan yang memperkuatkan fizikal dan mental beliau untuk menghadapi rintangan – rintangan hebat sepanjang tempoh pengajian beliau.

Antara lain beliau berkayuh sejauh 3 batu pada waktu Subuh pada jam 3 pagi di musim panas, di samping selalu berqiamullail pada waktu Ramadhan dengan cara tidur seorang diri di masjid.

Menurut beliau, terdapat banyak kisah ‘magis’ yang beliau hadapi semenjak mengambil diploma lagi sehinggalah bergelar doktor, yang beliau teruja untuk kongsikan menerusi penulisan buku.

Sama – sama kita nantikan!


Tanya Wanita ‘Apa Pencapaian Awak dalam Sains, Pendidikan’, Bukan Hanya ‘Dah kahwin belum, Berapa Anak’

Mindset atau cara fikir masyarakat mempengaruh kecintaan generasi muda terhadap sains, terutama terhadap pelajar wanita.

“Apabila bertemu dengan pelajar atau ahli sains dalam kalangan wanita, biasanya apa yang ditanya masyarakat terhadap mereka adalah bila nak kahwin dan dah ada anak belum”.

“Masyarakat tidak pernah bertanya tentang pencapaian mereka dalam bidang kejuruteraan, apa sumbangan mereka dalam pendidikan” , ujar Cikgu Yasmin Noorul Amin.

Cikgu Yasmin yang merupakan cikgu sains cemerlang serta pernah dinobat sebagai 50 guru terbaik dunia berucap demikian dalam konferens ‘Women & Girls in Science’ 2019 anjuran CESTA16.

Beliau juga menyatakan bahawa persepsi ibu bapa terhadap anak – anak perempuan yang mengambil kejuruteraan perlu dimurnikan.

“Biasanya anak perempuan digalakkan menjadi doktor, bukan jurutera. Tapi saya tetap mengambil bidang kejuruteraan dahulu kerana minat”.

Namun begitu, beliau menegaskan bahawa dalam pendidikan STEM, tiada jantina yang lebih pandai daripada jantina lain.

Selaku warga pendidik beliau juga meluahkan kerisauan terhadap minat pelajar yang semakin luntur terhadap sains.

“Banyak pelajar saya yang pandai – pandai dalam sains, apabila ditanya nak jadi apa, mereka jawab Youtuber”

Apabila ditanya mengenai sistem peperiksaan sebagai punca kemunduran STEM, beliau mengatakan sistem tersebut tidak boleh dipersalahkan.

“Ia sistem yang digunakan seluruh dunia untuk menilai kebolehan pelajar. Apa yang kita perlu lakukan adalah amalkan kreativiti dan perancangan yang baik.


“Semakin Ramai Pelajar Lari Dari Bidang Sains. Jangan Berdiam Diri!”

“Bilangan pelajar yang mengambil bidang sains semakin lama semakin berkurang, terutama dalam kalangan pelajar perempuan”

“Dahulu yang mengambil sains dalam satu sekolah mencapai tiga kelas, kemudian dua kelas, kini semakin berkurang kepada satu kelas”, begitu luahan Puan Fauziah Sirat, seorang tokoh pendidik yang memperjuangkan nasib masa depan pendidikan sains di tanah air.

Menurut statistik terkini, pada tahun lalu, hanya 44 peratus pelajar Malaysia mengambil bidang STEM berbanding 49 peratus pada 2012.

Perkembangan ini begitu membimbangkan lantaran keperluan negara pada masa hadapan yang begitu berhajatkan penguasaan sains dan teknologi, apatah lagi kita bakal menjejak ke Revolusi Industri 4.0.

Melihatkan kedudukan negara kita yang kurang memuaskan dalam matematik, pembacaan dan sains (menurut PISA) juga, trend semasa ini menambah kekaburan terhadap masa depan Malaysia di persada keilmuan dan pendidikan antarabangsa.

Menyentuh tentang punca merosotnya minat pelajar terhadap sains, Puan Fauziah membangkitkan tentang sentimen negatif masyarakat berkenaan subjek tersebut.

“Bila tanya kenapa tak nak ambil sains? Katanya sains susah nanti di slip SPM tak cantik. Mak ayah pun cakap, tak nak lah anak – anak ambil sains, susah, nanti anak stres. Juga mereka kata nanti tiada kerja”

Beliau menyatakan alasan – alasan ini membuatkan proses pembudayaan sains tidak dapat dipupuk.

“Pada saya sains bukan tentang pekerjaan. Profesi. Tetapi sains adalah tentang alam. Apabila itu semua hilang, maka banyak benda kita tak dapat buat”.

Antara usaha yang telah beliau ambil untuk menyemarakkan minat masyarakat terhadap sains adalah seperti Konferens Women & Girls in Science 2019 yang berlangsung baru – baru ini.

Selain itu, beliau juga telah turut sama menjayakan program Fantasains anjuran AJAR yang melatih pelajar bereksperimen dengan seronok di samping menerapkan nilai – nilai murni berlandaskan sains.


Apa Jadi Bila Kita Letupkan Semua Bom Nuklear Serentak?

Bom nuklear adalah ciptaan manusia paling menggerunkan. Ia tiada lain dicipta hanya untuk melakukan kemusnahan maksimum.

Sekarang ini, terdapat 15 000 senjata nuklear di seluruh dunia. Paling banyak memiliki senjata nuklear adalah Amerika dan Russia, iaitu hampir 7000 buah setiap negara, diikuti oleh Perancis, China, UK, Pakistan, India, Israel dan Korea Utara.

Jadi satu persoalan timbul, sejauh mana kuasa pemusnah semua senjata nuklear ini? Kalau dihimpun semua senjata nuklear di satu tempat, dan kemudian diletupkan, apa jadi?

Soalan ini mungkin kedengaran macam ia ditanyakan oleh diktator jahat dalam mana – mana cerita Marvel, tapi ia sebenarnya penting untuk beri gambaran betapa dahsyatnya senjata ciptaan manusia ini.

Saluran Youtube Kurzgesagt kemudian mengumpulkan pakar – pakar dan saintis untuk menjawab soalan penting abad ini, dan mempersembahkannya dalam video yang sangat cantik dan menarik!

Letupkan Semua 15000 Senjata Nuklear!

Dalam sejarah, pernah berlaku satu letupan gunung berapi yang dianggap antara paling teruk pernah dicatatkan, iaitu letupan gunung Krakatoa.

Letupan tersebut sangat hebat, sehingga 70% pulau dan daratan sekeliling hancur sepenuhnya, meragut puluhan ribu nyawa. Kesan letupan tersebut dirasai di seluruh dunia beberapa hari selepasnya.

Kuasa letupan gunung Krakatoa dianggarkan menyamai 200 megaton TNT.

Tapi, sekiranya dikumpulkan kesemua 15000 senjata nuklear di satu pulau, kemudian diletupkan, ia bakal menghasilkan 3000 megaton TNT, iaitu 15 kali ganda kuasa letupan Krakatoa!

Wah menariknya! Eh.

Jadi mari kita mulakan eksperimen ini. Ayuh kita longgokkan 15000 senjata nuklear itu di tengah – tengah hutan Amazon, sebab padan muka diorang, kan!

Maka apa akan jadi sekiranya kita buat keputusan untuk tekan butang meletupkan kesemua longgokan senjata nuklear tersebut?

Jadi itulah teruknya kesan jika kita letupkan keseluruhan senjata nuklear serentak. Sudah pasti, lain pula ceritanya sekiranya kita gunakan senjata nuklear untuk mengebom setiap bandar – bandar besar dunia, seperti mana tujuan sebenar senjata tersebut.

Bak kata Albert Einstein, “Saya tak tahu apa senjata yang digunakan untuk perang dunia ketiga. Tetapi perang dunia keempat akan dipertarungkan dengan kayu dan batu”

Rujukan untuk pengiraan – pengiraan di video Kurzgesagt: https://sites.google.com/view/sourcesallthebombs/


Cara Unik Cikgu Ini Ajar Biologi Tular. Mengapa Tak Pernah Tahu Teknik Ini?

Sebuah video yang memaparkan cara unik seorang cikgu mengajar subjek biologi tular di media sosial dan mengundang kekaguman netizen.

Dalam video tersebut, cikgu biologi itu menggunakan lukisan di tangan untuk menerangkan bahagian – bahagian jantung beserta proses yang berlaku di dalam organ tersebut.

Mengingat dan memahami proses jantung mengepam darah adalah antara topik biologi yang agak mencabar untuk pelajar – pelajar, terutama apabila perlu membayangkan semula struktur organ tersebut beserta aliran anak panah untuk dilukis sewaktu peperiksaan.

Namun teknik unik cikgu ini sangat memudahkan, kerana pelajar boleh menggunakan tangan sendiri untuk menggambarkan fungsi jantung.

Tambah menarik perhatian, cara pengajaran guru tersebut begitu bersemangat dan sememangnya menggambarkan kecintaan terhadap pengajaran subjek berkenaan.

Di akhir video, para pelajar jelas tampak gembira dengan teknik yang diajarkan tersebut, apabila mereka menunjukkan tangan yang ‘diconteng’ beramai – ramai sambil tersenyum.

Rata – rata netizen memuji pendekatan guru tersebut:

“Cikgu ni kreatif bagus cara dia mengajar . Dulu aku ada sorang cikgu mcm ni cikgu India aku boleh faham apa dia ajar terima kasih cikgu cikgu semua “

” Jadikan suasana pembelajaran itu ceria, some important words bagi highlight, student tak ngantuk and they love it”

“SubhanAllah…. Ada jantung di tapak tangan Kita…. Terima kasih Cikgu…”


“PhD ni apa sebenarnya? Macam mana nak sambung?”

Perjalanan pendidikan daripada SPM sehinggalah ke PhD sering kali menjadi tanda tanya pelajar – pelajar di Malaysia. Antara soalan yang sering dilontarkan adalah apa perbezaan sarjana muda dengan sarjana? Apa keperluan ambil doktor falsafah? Bagaimana dengan tawaran biasiswa?

Dr Aid Fawzal menerangkan secara umum gambaran pendidikan tinggi untuk mereka yang berminat untuk melanjutkan pengajian.

Perjalanan Kepada PhD

Di sini saya (Dr Aid Fawzal) telah sediakan gambarajah aliran system pendidikan. Kotak melambangkan tahap pendidikan and garis putus2 merangkumkan kumpulan tahap pendidikan. Anak panah adalah aliran yang mempunyai kemungkinan untuk naik ke tahap yang lebih superior. Juga disertakan expected outcome (hasil yg diharapkan) berdasarkan kumpulan tahap pendidikan di awal garis putus2.

Bermula dengan SPM yang kita ambil di tahun akhir persekolahan peringkat ke dua, seseorang boleh memilih (kalau gred bagus) atau menilai sewajarnya; utk menyambung pelajaran samaada ke STPM atau Foundation/Matrikulasi atau Sijil kemahiran atau terus ke tahap Degree. Begitulah seterusnya sehinggalah Ph.D.

Seseorang yg mempunyai sijil SPM atau STPM atau Foundation/Matrikulasi sepatutnya memahami asas2 ilmu dalam pelbagai bidang. Maka kerja2 yang sesuai untuk tahap pendidikan ini adalah kerja2 umum dan pelbagai. Manakala seseorang yg mempunyai Sijil Kemahiran atau Diploma layak menjadi tenaga mahir dalam bidang2 khusus yang dipelajari. Dengan demikian kita lihat mereka yang mempunyai kelayakan di tahap ini bekerja sebagai juruteknik atau pembantu jurutera dan sebagainya.

Pada tahap Degree, pembelajarannya lebih terperinci terhadap suatu bidang (contoh: mechanical engineering) dan ianya bermula dari skop yang luas pada tahun2 awal pendidikan (calculus,algebra,fizik, etc.) sehingga subjek2 teras pada hujung tahun pendidikan (mechanical science, fluid mechanics, thermodynamic, etc.). Dengan demikian graduan degree seharusnya mampu untuk mengaplikasikan ilmu yang dipelajari terhadap tugasan2 yang diberikan oleh majikan ketika bekerja. Seseorang didalam bidang kejuruteraan biasanya akan diberi kedudukan jurutera.

Di peringkat Master pula, subjek2 teras sama seperti tahun akhir Degree tadi di selami dengan lebih terperinci lagi. Ini bergantung terhadap mode pembelajaran sesebuah universiti yang mana ada university yang fokus ke arah akademik, ada yang fokus kepada industri dan ada yang seimbang di antara akademik dan industri. Apa yang penting, seseorang graduan Master sepatutnya mempunyai kemahiran dalam pemikiran kritikal (critical thinking) disebabkan kebanyakan assignment yg diambil sewaktu pembelajaran adalah di luar dari pembelajaran didalam kelas.

Ph.D adalah tahap tertinggi dalam pendidikan formal (formal education). Ph.D adalah sama seperti Final Year Project untuk Degree dan Master (biasa 3bln) yang dipanjangkan menjadi 3 tahun atau lebih.

Perbezaan paling ketara adalah, Ph.D memerlukan sebuah penemuan baru (novelty) yang perlu disumbangkan kepada ‘body of knowledge’ atau industri. Hal yg demikian, pelajar Ph.D perlu menghabiskan masa pada tahun awal untuk mencari jurang penyelidikan (research gap) dan jurang ini akan di isi sewajarnya pada tahun2 berikutnya. Hasil penyelidikan boleh jadi dalam bentuk penemuan formula baru, method baru, design baru atau kombinasi yang tidak pernah ada sesiapa didalam dunia ini menemukannya terlebih dahulu sebelum anda.

Perbezaan lain antara Ph.D dengan tahap2 sebelumnya adalah majoriti Ph.D menggabungkan beberapa bidang. Sebagai contoh bidang pembelajaran saya ketika ini adalah mechanical, electrical & automotive engineering. Seseorang yang mempunyai Ph.D kebiasaannya bekerja sebagai pensyarah yang mana beliau juga perlu menjalankan penyelidikan disamping mengajar.

Pun begitu, terdapat permintaan yang unik di dalam industri terhadap graduan Ph.D terutama pada sektor penyelidikan atau kerja2 perundingan (consultancy). Hal ini kerana graduan Ph.D seharusnya mempunyai sifat penyelidik yang berwibawa (competent researcher) dan menjadi expert dalam bidang yang diceburi.

Mencari Penaja

Di sini saya sediakan jadual yang mempunyai tiga pilihan untuk kemungkinan badan penaja yang anda boleh mencuba. Ke tiga-tiga pilihan ini mempunyai kelebihan dan kekurangan tersendiri. Mari kita fahami pilihan2 ini.

Ini adalah cara paling popular bagi rakyat Malaysia untuk menyambung pelajaran ke peringkat Ph.D. Pembukaan penajaan kebiasaannya dibuka untuk kakitangan IPT tersebut dalam program menaiktaraf tahap pendidikan pengajar (lecturer/tutor). Ada juga didapati beberapa IPT membuat tour di dalam dan luar negara untuk temu duga terbuka bagi mencari individu yang berkebolehan dan mempunyai kemahuan melanjutkan pelajaran. Tawaran boleh jadi di buka utk pengajian di dalam atau di luar negara.

Rata – rata IPT mempunyai sasaran tertentu dari segi bidang mengikut latarbelakang IPT tersebut. Akan tetapi kebiasaannya calon perlu menyediakan kertas kerja (proposal) dan mencari University/supervisor sendiri. Pembiayaan adalah sepenuhnya dan di hujung pembelajaran, calon perlu berkhidmat utk IPT dalam beberapa tempoh yang dipersetujui. Anda mungkin perlu bersaing dengan kelompok khas yang telah berdaftar terdahulu atau mempunyai kepentingan untuk melanjutkan pelajaran yang lebih utama daripada anda.

Jika anda memilih pilihan ini, mohon janganlah anda memutuskan bonding sebaik sahaja selesai pembelajaran. Ini kerana pembiayaan dan pembelajaran anda selama ini adalah seperti investment oleh badan penaja tersebut. Anda membawa harapan masyarakat untuk pulang dan berbakti kembali terhadap institusi penaja.

Pilihan kedua ini adalah yg ke dua popular di Malaysia. Organisasi boleh jadi dalam bentuk kerajaan (MARA, JPA), hubungan kerajaan (Japan Monbukagakusho, Korean Government), syarikat2 (Maybank, Maxis) atau foundation2. Iklan biasanya boleh di dapati di akhbar2 dan website badan2 tersebut. Tawaran boleh jadi di buka utk pengajian di dalam dan kebanyakannya utk pengajian di luar negara.

Meh nak ajar cara mudah, google “malaysia scholarship” dan anda akan dapati beberapa page2 bagus yang telah menyusun kebanyakan scholarship semasa. Tapis sendiri untuk biasiswa Ph.D. Contoh: http://afterschool.my/scholarship/ http://scholarships.malaysia-students.com/

Organisasi yang menawarkan penajaan ini ada yang mempunyai bidang khusus (contoh Maybank mesti nak bidang business/banking) dan ada juga yang membuka pilihan kepada calon pelajar. Pembiayaan adalah sepenuhnya dan bonding bergantung kepada jenis organisasi pembiayaan. Disebabkan persaingan ditahap nasional, anda akan melalui beberapa screening process sebelum mendapatkan tawaran. Saya pernah melalui ujian kemasukan untuk Japan Monbukagakusho – tak berjaya & tak patah semangat.

Pilihan terakhir ini sangat khusus dimana pembiayaan akan datang bersama bidang dan tajuk khusus. Ini kerana organisasi luar ini mempunyai keperluan dalam Ph.D anda. Tawaran boleh di lihat di website universiti seluruh dunia. Cara paling mudah adalah dengan mengujungi https://www.findaphd.com/ dan tapis mengikut bidang dan negara pilihan anda. Saya sendiri mengunakan website ini dan telah membuat 9 permohonan serata dunia sebelum mendapat tawaran yang sekarang saya lalui.

Pembiayaan adalah berbeza2. Antara kemungkinannya adalah:-A: Pembiayaan Pelajaran & Perbelanjaan sepenuhnyaB: Pembiayaan Pelajaran sepenuhnya tetapi tiada Perbelanjaan disertakan. C: Pembiayaan Pelajaran mengikut yuran rakyat tempatan tetapi Perbelanjaan disertakan. D: Pembiayaan Pelajaran mengikut yuran rakyat tempatan tetapi tiada Perbelanjaan disertakan.

Kebanyakan organisasi luar tidak mempunyai bonding selepas pembelajaran. Ini kerana hasil penemuan semasa Ph.D akan menjadi milik mereka secara total IP Ownership (Intelectual property), manakala anda layak mendapat ijazah Ph.D dan ilmu yang dipelajari. Pilihan ini mempunyai persaingan antarabangsa dan sangat sengit. Jadi usaha kuat2 & letak kebergantungan terhadap Allah sepenuhnya.

Selamat mencuba.

Apapun, proses pembelajaran Ph.D ini sangat intensif dan memerlukan komitment yang mendalam terhadap kerja penyelidikan. Oleh itu, pilihlah tajuk yang sesuai dengan minat, supervisors yang mahu menerima anda dan badan penaja yang memahami hal-ehwal pembelajaran. Sesiapa sahaja boleh melanjutkan ke tahap ini kerana Ph.D tidak memerlukan kepandaian tetapi kemahuan dan kecerdikan (ayat ni mungkin kontroversi, tp aku bukan pandai mana pon dlm academik).

Pengakhir, Ph.D adalah satu process qualitive dan bukan quantitative bermaksud ia bukan di ukur dengan durasi masa (lagi cepat habis lagi power.. TAK!). Tapi pembiayaan biasanya datang dengan durasi masa.

Aid FawzalCoventry University & YASA Motors Ltd.


“Jangan Hina Kerjaya Seni!” Cikgu Ini Gesa Masyarakat Betulkan Mentaliti Pandang Rendah Subjek Seni.

Tulisan ini merupakan nukilan Cikgu Hafiz Hassan dalam hantaran beliau di Facebook.

Artikel ini saya ingin kongsikan kepada semua terutamanya kepada adik-adik yang kreatif dan minat dalam bidang seni namun masih keliru untuk memilih bidang pengajian. Saya juga pernah alami situasi yang sama dengan anda.

Jangan pernah hina kerja seni.

Sebelum itu, saya kongsikan dahulu kejayaan saya sehingga saya dapat menggenggam segulung ijazah sarjana dan Anugerah Naib Censelor serta dinobatkan pelajar terbaik dan mendapat Masters Excellence Awards. Dan kini saya juga seorang pendidik di sekolah asrama.

Ingin saya kongsikan tentang latar belakang pendidikan saya bermula dari SPM. Saya telah mengambil kesemua subjek sains seperti Fizik, Kimia dan Biology. Bukan itu sahaja, saya turut mengambil satu lagi subjek tambahan Pendidikan Seni. Alhamdulillah, keputusan SPM saya lulus kesemua mata pelajaran dan ketika fasa itu saya dalam dilema untuk memilih jurusan bidang pengajian.

Ramai diantara rakan-rakan saya yang melanjut pelajaran ke matrikulasi dan program asasi. Setelah berbincang dengan keluarga dan guru-guru saya membuat keputusan untuk melanjutkan pengajian dalam bidang diploma Seni Lukis & Seni Reka. Namun, ramai juga pertikaikan keputusan yang saya telah pilih. Saya agak kecewa kenapa masih ramai mentaliti yang memperlekehkan bidang seni.

Terdapat beberapa kata-kata mereka yang hingga kini bermain difikiran saya, namun ketika itu saya hanya berdiam diri tidak mampu membalas kerana ketika itu saya masih mentah dan baru sahaja selangkah untuk mengatur hidup. Sekarang! Saya akan jawab kesemua persoalan mereka. Bukan marah tapi ini sebagai pedoman dan teladan untuk orang-orang yang selalu ketepikan subjek Art.

“Memang nak ambik seni ke? Nanti nak lukis muka2 org tepi jalan tu ke? “

Inilah mentaliti orang sekarang yang selalu meletakkan subjek seni sebagai subjek yang tiada masa depan. Untuk pengetahuan, individu berseni ini sangatlah gifted sebab kami ini ada sedikit kelebihan yang orang lain tiada. Kelebihan kami sepatutnya dihargai dan diberi peluang untuk kami terus berekspresi dalam berkarya. Percaya atau tidak, jika anda menonton tv bersama orang yang menghargai seni, kami bukan sahaja menonton semata-mata, pandangan kami berbeza dengan anda. Kami akan menilai setiap keperincian dari kualiti resolution rancangan tersebut sehinggalah ke design baju, background, aksesori, make up, dan set rancangan tersebut.

“Kenapa tak nak ambil aliran sains? Nanti boleh jadi doktor.”

Saya ambik seni sebab saya nak negara kita berada setaraf dengan negara-negara maju yang lain. Kita bangga pakai produk dan kereta import, tapi kita tak pernah berusaha nak capai setaraf dengan mereka. Untuk pengetahuan, negara kita ketandusan designer dan artist yang berkualiti menyebabkan produk-produk yang dihasilkan oleh negara kita tidak menjadi kebanggaan seperti produk dari negara luar.

Tengoklah bila hujung minggu, penuh beratur di gedung perabut ‘biru kuning’ itu sebab nak beli produk buatan ‘Sweden’ yang hanya berkonsepkan minimalist dan ringkas. Sedangkan Negara kita jauh lebih hebat dengan penghasilan perabot ukiran dan sebagainya. Cuma masih belum diketengahkan dengan baik untuk mendapat daya tarikan pengguna.

“Seni? Kos lelong, keluar takde kerja, takde masa depan”

Meh nak sebut pasal kos lelong ni. Buat masa sekarang, perkataan ‘kos lelong’ tu dah boleh dikuburkan kot. Ya lah, semua kena faham, setiap kos ada kelebihan dan peluang kerja masing-masing. Cuma rezeki kita ja yang menentukan sama ada kita akan bekerja sebidang dengan kos yang kita belajar atau tak. Dulu orang kata kos saya keluar ja menganggur. Kini saya boleh buktikan, kenalan saya yang memilih bidang ini mampu hidup untuk menjalankan perniagaan sendiri. Maka, bila ada ilmu seni yang betul, maka hasil dan produk yang dijual sangat menarik dan berkualiti.

Dan kini, kenapa saya memilih untuk menjadi pendidik, sebab saya nak buktikan pada golongan muda bahawa subjek seni merupakan subjek yang mempunyai masa depan. Inshallah saya akan mengeluarkan produk ‘pelajar’ yang berkualiti dan bermutu tinggi dalam menghasilkan karya pada masa akan datang.

Kepada ibu bapa diluar sana, janganlah halang kreativiti anak-anak anda dan janganlah pernah memandang rendah terhadap subjek seni. Sebenarnya bidang seni ini sangatlah luas. Antaranya, seni halus, pendidikan, seramik, fasyen, seni reka perindustrian, textile, fotografi, filem animasi, multimedia design, grafik, fine metal, pencetakan dan banyak lagi.


Kenapa Gambar Lubang Hitam Meletup Tular Lain Macam?

Tak selalu ada cerita – cerita sains yang tular, tapi bila ada, meletupnya ‘lain macam’.

Cuma biasanya, cerita – cerita sains yang tular adalah disebabkan oleh faktor lain, dengan sains hanya sebagai pendamping yang mengiringi ombak tular tersebut.

Contohnya macam fenomena warna baju emas atau biru, begitu juga dengan fenomena terlebih tular Yanny atau Laurel.

Fenomena – fenomena ini meletup naik disebabkan ia dianggap meletupkan minda oleh ramai orang wargamaya, dan menjadi titik pergaduhan jutaan orang, sebelum akhirnya datanglah artikel – artikel dan penjelasan saintifik untuk menjelaskan fenomena – fenomena tersebut.

Begitu juga, sebelum ini satu lagi cerita sains yang tular adalah mengenai ‘kematian‘ Rover Marikh bernama Opportunity.

Hal yang membuat ramai orang begitu bersimpati terhadap cerita Rover ini adalah ayat terakhirnya yang begitu menyayat hati : ” Bateri saya hampir habis, segalanya menjadi gelap”.

I’m sorry, I just found out the last message sent by the Mars rover was “my battery is low and it is getting dark,” so now I have to spend the rest of the day watching WALL-E and sobbing.

Tularnya cerita ini adalah kerana elemen drama terhadap Rover yang sering dipamerkan sebagai robot yang keseorangan menjalankan misi di Marikh, sebelum akhirnya mati dalam keadaan menyedihkan.

Namun baru – baru ini, terdapat fenomena baru yang meletup tular, tetapi sangat berbeza situasinya dengan kedua – dua kes di atas, iaitu mengenai gambar pertama lohong hitam dalam sejarah.

Dalam masa beberapa jam selepas berita tersebut terbit, laman media sosial wargamaya dibanjiri dengan gambar lohong hitam tersebut, dan ia dikongsi oleh semua orang walaupun mereka yang tiada latar belakang pendidikan sains, malah mendapat capaian hampir setiap orang di pelosok dunia.

Satu bukti yang menunjukkan betapa popular cerita ini adalah beberapa jam kemudian timbullah meme – meme yang menjenakakan pula penemuan tersebut.

Enough internet for today #EHTBlackHole pic.twitter.com/kxP6M4pM2A

Peliknya, berita tersebut bukanlah berbentuk ‘clickbait’, ‘mindblowing’, atau drama, sebaliknya ia adalah satu hard science. Cerita tentang gambar penemuan lubang hitam. Kenapa begitu tular?

Mungkin faktor – faktor di bawah boleh menjelaskan mengapa penemuan ini begitu tular lain macam.

Sebab Angkasa

Pada tahun 1972, kita peroleh gambar penuh bumi kita buat kali pertama yang dinamakan The Blue Marble. Gambar tersebut begitu mengagumkan, sebab pertama kali umat manusia menyedari keindahan sebenar planet berbentuk guli yang bernama bumi.

Kemudian, pada tahun 1990, kita dipersembahkan dengan sebuah gambar yang benar – benar merendahkan diri kita. Gambar The Pale Blue Dot yang diambil 3.7 bilion kilometer daripada planet bumi mendedahkan bahawa kita begitu kecil dibandingkan dengan skala angkasa yang tidak terbayang besarnya.

Angkasa lepas hakikatnya merupakan alam yang sentiasa menjadi persoalan manusia setiap kali menjenguk ke atas langit, maka setiap perkara baru yang ditemui nun jauh di sana, yang sebelum ini belum pernah diketahui, akan menjadi topik perbincangan yang hebat.

Sebab Lubang Hitam

Lubang hitam adalah antara hal yang paling misteri dalam alam semesta. Tak banyak yang diketahui tentangnya, tetapi ia begitu popular dan digeruni.

“Dalam bahasa mudah, lohong hitam asalnya ialah sebuah bintang. Ketika hayatnya bintang ini sungguh besar dan masif, dan apabila ia sampai ke penghujung hayatnya, apabila ia meletup bahagian terasnya akan dimampatkan dengan begitu dahsyat sehinggakan gravitinya begitu kuat hinggakan menarik kembali cahaya yang dikeluarkan dirinya”

Konsepnya juga begitu aneh dan seolah tak masuk akal. Di tengah – tengah lubang hitam adalah suatu titik yang bernama singularity, di mana apa – apa yang masuk ke dalamnya akan mengecil menjadi titik kecil bersaiz infiniti kecil , dan memiliki ketumpatan infiniti. Pada titik ini, hukum fizik sudah tidak terpakai.

Maka apa – apa saja berita tentang struktur paling misteri di alam semesta ini sudah tentu akan menjadi cerita yang sensasi.

Sebab Ia Membuktikan Teori Einstein

Pada tahun 1916, Albert Einstein menjadi orang pertama yang meramalkan kewujudan lubang hitam dalam Teori Kerelatifan Umum.

Dalam tempoh tersebut terdapat begitu banyak data yang menyokong teori kewujudan lubang hitam. Namun terdapat juga pelbagai teori lain yang mencabarnya termasuklah mengatakan lubang hitam tidak wujud.

Namun akhirnya, setelah lebih 100 tahun, ia akhirnya berjaya dibuktikan secara visual. Hal ini menunjukkan sebuah teori saintifik mampu meramalkan fenomena yang tidak ditemui selama ratusan tahun akan datang, malah melibatkan entiti berbilion tahun cahaya jauhnya.

Untuk lebih penjelasan mengenai topik ini:

Sebab Rupanya Kita ‘Ditipu’?

Apabila mendengar berita bahawa ‘gambar lubang hitam diambil buat pertama kali dalam sejarah’, mungkin ada orang yang bertanya:

“Eh, habis gambar lubang hitam banyak – banyak kita pernah nampak dekat internet selama ni tipu ke?”

Sebenarnya tidaklah ditipu, tapi gambar – gambar tersebut selama ini merupakan gambaran grafik, ilustrasi atau simulasi berdasarkan data – data dan teori mengenai lubang hitam, yang kadang kala ditambah perencah imaginasi.

Namun apabila dibandingkan gambar sebenar dengan gambaran simulasi, rupa – rupanya memang tidak jauh beza. Maksudnya memang agak mengagumkan.

Sebab Pernah Tular Pencapaian Saintis Kita Dalam Kajian Lubang Hitam

Bagi rakyat Malaysia, penemuan terbaru astronomi ini sebenarnya agak dekat dengan hati kita semua, kerana sebelum ini juga pernah tular berita mengenai pencapaian saintis kita dalam kajian lubang hitam.

Pada tahun 2017, Dr Adlyka Ainul Annuar, merupakan antara sekumpulan ahli astronomi dunia yang berjaya membuktikan kewujudan lohong hitam (black hole) supermasif yang tersembunyi di lingkaran kosmik semesta.

Berita ini tular dan menjadi kebanggaan rakyat kita. Jadi, berita – berita tentang lubang hitam sudah pun menjadi satu elemen yang boleh diterima oleh orang kita.


MISI Episod 1- Kartun Mengajar Matematik yang Sangat Kelakar!

Jarang kita jumpa kartun yang ajar matematik. Lagi jarang kita jumpa kartun mengajar matematik yang kelakar!

Sebuah video kartun baru yang diterbitkan di Youtube oleh saluran Official Misi bertajuk Misi The Series – Mat & Maths meneroka persoalan mereka yang bencikan matematik dan anggap matematik tiada manfaat.

Berikut adalah kupasan video tersebut, dan kenapa kartun berdurasi pendek kurang 5 minit itu begitu gempak!

Lagu Pembukaan

Sesuatu anime atau kartun itu biasanya memperoleh identiti yang istimewa menerusi lagu pembukaannya.

Pembukaan awal kartun Misi ini dimulakan dengan lagu rancak yang begitu catchy oleh Orkes A Hizadin, diikuti oleh visual yang memperkenalkan watak – watak siri tersebut.

Ini pertama kali penulis mendengar lagu tersebut, dan agak terpesona dengan mesej lagu yang begitu positif, dan sememangnya sedap didengar!

“Kenapalah Belajar Matematik Ini Semua”

Episod pertama bermula dengan pernyataan soalan oleh seorang watak yang tertekan dengan matematik.

“Aku benci betul matematik! Dari tadika sampai sekarang aku dipaksa belajar matematik. Apalah gunanya x y algebra, pythagoras semua ni? Tak ada manfaat!”

Kemudian lelaki tersebut didatangi oleh watak bermuka bengis yang entah datang dari mana, muncul dalam keadaan yang begitu menakutkan.

Rupa – rupanya watak bermuka ganas tersebut adalah seorang genius matematik bernama Mat, dan dia kemudian menyedarkan, dengan cara baik yang tak melibatkan seksaan dan penderaan (jangan nilai orang dengan muka tuan – tuan), tentang kepentingan matematik.

“Siapa Kata Matematik Tak Ada Manfaat?”

Mat sememangnya seorang watak yang penulis amat minati. Dengan perwatakan yang begitu cool dan bergraviti, dia menjadikan episod pertama ini begitu gempak.

Mat kemudian menjelaskan kegunaan matematik, satunya adalah untuk melakukan urusan kewangan seperti membeli makanan, serta menguruskan baki yang diperoleh.

Kemudian dalam contoh yang lebih hiperbolik, Mat menjelaskan dengan pengiraan halaju langkah ke kelas, dibandingkan dengan jarak ke kelas, dia perlu tiba ke kelas sebelum Cikgu Halim.

Malangnya setelah melalukan pengiraan tersebut, dia dapati masa sangat suntuk dan Mat perlu mengambil jalan pintas,

Tapi pelajar dilarang pijak rumput!

Maka Mat pun berjalan menggunakan tangan, sebab itu tak dikira pijak!

Akhirnya dia berjaya sampai sebelum Cikgu Halim!

“Matematik adalah Misteri yang Mesti Dirungkai”

Menamatkan episod tersebut, Mat menjelaskan kepentingan matematik yang sebenarnya:

“Matematik membantu kita membuat analisa dan seterusnya membuat tindakan yang lebih tepat. Matematik adalah asas bagi banyak perkara yang akan kita temui, Faham?”

Akhirnya Jo, watak yang kita temui pada awal episod, mengakui bahawa matematik sememangnya berguna dan dia menarik semula tuduhannya.

Apa pun, ini adalah satu percubaan yang sangat baik oleh pasukan MISI dalam memperkenalkan kartun pendidikan yang baik untuk ditonton golongan remaja. Episod – episod akan datang sangat dinantikan.

Mat memang gempak!


Susah Ditulis, Orang Lancar Petition Buang Huruf ‘Xi’ daripada Matematik

Huruf Xi,? , dianggap simbol paling merunsingkan dalam matematik, kerana ia begitu sukar ditulis sehingga menjadi meme.

Simbol tersebut biasa dijumpai apabila kita belajar mengenai set semesta:

Apabila ditulis oleh profesor, cikgu, pelajar pula, kita akan temui pelbagai bentuk simbol tersebut yang tidak sama langsung denga bentuk asal. Ada yang kelihatan tak ubah seperti contengan.

Pengguna ini mengatakan semakin banyak ditulis simbol tersebut, semakin berubah menjadi nombor 3

Simbol ? juga nampaknya berupaya berubah menjadi sekalian simbol dalam Bahasa Manusia.

“Buang sajalah!”

Seorang pengguna media sosial bernama Christian Uy Vinluan kemudian menghasilkan petition atas talian membantah penggunaan simbol tersebut dan dihantar ke kumpulan matematik Facebook.

Petition yang bernama ‘Haramkan xi daripada huruf Greek‘ itu dibuat kerana ‘matematik tak sepatutnya membingungkan’

“Kita perlukan kejelasan dalam Matematik, bukan kebingungan, dan tidak lain itulah yang dihasilkan huruf ini. Jika anda haramkan huruf ? daripada abjad Greek hari ini, anda akan mengubah masa depan yang lebih baik”

Isi kandungan petition itu pula berbunyi:

“Tiada siapa sukakan xi. Ia mustahil ditulis. Maksud saya, siapa punya idea yang sangka puting beliung patut ditukar menjadi huruf, merepek! Dengan petition yang cukup, kita boleh buang semua huruf xi secara sah di seluruh dunia. Ia akan memaksa semua buku teks untuk menggunakan apa saja pemboleh ubah atau pemalar yang lain setelah kita mencapai objektif kita mengharamkannya. Hukuman penggunaan akan dibuat meliputi hukuman mati.

Ini adalah satu bahagian daripada kempen yang lebih besar, di mana selangkah demi selangkah kita akan membina dunia yang tidak dikawal oleh persamaan cakar ayam itu”

Setakat ini petition yang berusia beberapa jam ini telah pun mengumpul ratusan tandatangan.

Berikut adalah beberapa sebab orang menandatangan:

“Saya seorang jurutera dan saya sudah pun tak tahu cara buat matematik. Jangan buat hidup saya lebih susah”

“Saya suka menanda tangan benda. Dan ini adalah petition paling merepek saya pernah tanda tangan.


Gambar Lohong Hitam Kabur Diketawakan, Saintis Ini Beri Jawapan Epik.

Walaupun dianggap antara pencapaian astronomi paling membanggakan dalam sejarah, imej lohong hitam diketawakan dan ‘ditroll’ ramai orang kerana kabur dan tidak mencapai imaginasi seperti mana gambaran seperti simulasi dan filem.

Bagaimanapun, seorang saintis kemudian membalas dengan jawapan yang epik terhadap sindiran orang ramai tersebut.

Dengan menggunakan bahasa saintifik tahap tinggi, saintis tersebut ‘meminta maaf’ kepada orang ramai atas gambar yang kabur tersebut.

Sudah pasti, permohonan maaf tersebut adalah satu sindiran kepada orang awam yang tidak tahu menahu tentang usaha gigih komuniti sains mencapai perkara yang begitu sukar dan memerlukan tenaga intelek tahapan maksimum, tetapi hanya memperlekeh usaha orang lain.

Aduh.

Lebih kelakar adalah komen yang mengiringi hantaran tersebut:

Ada yang membalas dengan jenaka juga

Apa pun, sekurang – kurangnya walaupun ditroll orang ramai, ia menjadi berita sains yang begitu sensasi dan paling kurang dapat tingkatkan keinginan orang ramai mempelajari sains.


Pensyarah UKM Cadang Pembetulan Beberapa Istilah Astrofizik dalam Akhbar.

Pemerolehan foto lubang hitam yang pertama dalam sejarah manusia telah mendapat mendapat liputan sensasi oleh semua toko media di serata dunia, termasuklah daripada media Malaysia.

Namun, antara isu yang berlaku adalah mengenai terjemahan istilah – istilah astrofizik bahasa Inggeris ke dalam bahasa Melayu yang dianggap kurang tepat.

Dalam infografik yang diterjemah Harian Metro di atas, istilah seperti Event Horizon diterjemah menjadi ufuk acara, yang dianggap kurang tepat kerana dijangka ia adalah terjemahan langsung daripada Google Translate.

Seorang pensyarah astronomi di UKM Dr Wan Mohd Aimran kemudian mencadangkan beberapa pembetulan istilah – istilah tersebut beserta huraian.

Beliau juga turut menyertakan huraian bagi setiap istilah tersebut:


Ini 5 Isu Sains Paling Panas di Malaysia (Menurut Undian Pengamal Sains Komunikasi)

Lima isu sains paling hangat dan kritikal dalam negara yang mesti diselesaikan oleh bidang sains komunikasi telah dikenal pasti seperti berikut:

Senarai tersebut diperoleh melalui undian saintis, pengamal media, dan pempengaruh sains dalam bengkel Malaysian Science Communication Module anjuran Akademi Sains Malaysia, hari ini.

Lima isu tersebut mengatasi puluhan isu – isu sains komunikasi lain yang turut disenaraikan seperti pendidikan STEM, pengambilan pil suplemen kesihatan, keselamatan air, isu nuklear, pemanasan global dan lain – lain.

Isu Bumi Rata yang baru – baru ini tular di tanah air bagaimanapun tidak dianggap begitu penting dengan hanya menerima satu undian.

Turut dibincangkan dalam bengkel tersebut adalah punca dan cara – cara menyelesaikan isu – isu tersebut dalam rangka sains komunikasi.

Rata – rata peserta bersetuju bahawa timbulnya isu – isu berkenaan adalah lantaran kurangnya capaian sains kepada masyarakat, kerana perbincangan sains hanya berlegar dalam kalangan ahli akademik.

Turut diluahkan adalah kegusaran bahawa bahasa sains terlalu berat dan membosankan sehingga liputannya tidak disukai oleh wartawan, kerana dianggap tiada nilai berita.

Bagi isu anti vaksin dan pseudosains pula, punca – punca yang dikenal pasti menyebabkan naiknya isu – isu kritikal ini adalah ketidakpercayaan masyarakat terhadap sains dan pengamalnya, serta tumpasnya suara saintis dibandingkan suara pengamal pseudosains yang sangat lantang di media sosial.

Begitu juga, isu antivaksin menjadi isu yang besar di Malaysia akibat masyarakat kurang jelas terhadap status halal kandungan vaksin – vaksin yang dihasilkan.

Isu pendidikan seks yang dianggap paling kontroversi pula ditegaskan kepentingannya kerana perkembangan semasa yang sangat menggusarkan, di mana anak – anak kini bebas berinteraksi dengan topik seks pada usia yang sangat awal.

Seorang guru pendidikan sains tempatan yang mendapat pengiktirafan antarabangsa mengatakan bahawa ketika mana ibu bapa mengelak daripada berbicara tentang topik ini, anak – anak akan mencari maklumat daripada sumber – sumber yang salah.

Kesemua isu ini akan dianalisis, dirangka dan disertakan dalam pembinaan modul sains komunikasi di bawah Young Scientists Network- Academy of Sciences Malaysia (YSN-ASM) dan Malaysian Science Communication Network (MSCN).

Modul tersebut kemudian akan diimplementasikan untuk melatih dan melahirkan lebih banyak ahli komunikasi sains yang efektif di samping menjadi rujukan asas untuk matlamat masa panjang mengintegrasikan sains komunikasi ke dalam kurikulum pendidikan.

Jawatankuasa tersebut dipengerusikan oleh Dr Siti Khayriyyah, yang pernah mengharumkan nama negara di persada antarabangsa sebelum ini dengan memenangi tempat pertama pertandingan Famelab 2018.